(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΖ΄

Παρασκευή 13 Ιουλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:

Αποφάσεις Βουλής

Συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, των προτάσεων:  
 α) «Για την τροποποίηση διατάξεων του Κανονισμού της Βουλής - Μέρος Β’ (ΦΕΚ 51Α’/10-4-1997) και Μέρος Κοινοβουλευτικό (ΦΕΚ 106 Α’/24-6-1987), όπως ισχύουν», σελ.   
 β) «Τροποποίηση της κατά τη ΜΕ’ Συνεδρίαση της 15-12-1994 Απόφασης της Ολομέλειας της Βουλής (ΦΕΚ 234 Α’/27-12-1994), όπως ισχύει, "περί μισθώσεως από τη Βουλή αναλόγου αριθμού δωματίων για τη διαμονή των στερουμένων ιδιοκτήτου ή μισθωμένης κατοικίας στην περιοχή της τέως Διοικήσεως Πρωτευούσης, Βουλευτών επαρχίας"», σελ.   
3. Επί διαδικαστικού θέματος, σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΒΟΥΤΣΗΣ Ν. , σελ.  
ΓΕΩΡΓΙΑΔΗΣ Μ. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΛΥΚΟΥΔΗΣ Σ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΤΡΑΓΑΚΗΣ Ι. , σελ.  
  
Β. Επί διαδικαστικού θέματος:  
ΔΡΙΤΣΑΣ Θ. , σελ.  
ΛΥΚΟΥΔΗΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΖ΄

Παρασκευή 13 Ιουλίου 2018

Αθήνα, σήμερα στις 13 Ιουλίου 2018, ημέρα Παρασκευή και ώρα 10.41΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συμπληρωματική

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αποφάσεις Βουλής:συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, των προτάσεων:

α) «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10.4.1997) και Μέρος Κοινοβουλευτικό (ΦΕΚ 106 Α΄/24.6.1987), όπως ισχύουν».

β) «Τροποποίηση της κατά τη ΜΕ΄ Συνεδρίαση της 15.12.1994 Απόφασης της Ολομέλειας της Βουλής (ΦΕΚ 234 Α΄/27.12.1994), όπως ισχύει, "περί μισθώσεως από τη Βουλή αναλόγου αριθμού δωματίων για τη διαμονή των στερουμένων ιδιοκτήτου ή μισθωμένης κατοικίας στην περιοχή της τέως Διοικήσεως Πρωτευούσης, Βουλευτών επαρχίας"».

Θα λάβουν τον λόγο οι εισηγητές και οι ειδικοί αγορητές για δέκα λεπτά και οι Κοινοβουλευτικοί Εκπρόσωποι, αν το επιθυμούν, για δέκα λεπτά.

Κυρίες και κύριοι συνάδελφοι, επειδή έχει γίνει εκτενής συζήτηση στην επιτροπή, θα ήθελα να φροντίσουμε να έχουμε όσο το δυνατόν πιο περιορισμένη παρέμβαση για να τελειώσουμε και γρήγορα.

Ευχαριστώ πολύ.

Τον λόγο έχει η εισηγήτρια της Πλειοψηφίας κ. Παναγιώτα Κοζομπόλη.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, από την πρώτη συνεδρίαση αυτής της περιόδου της Βουλής η διακηρυγμένη θέση του Προέδρου της Βουλής, την οποία υιοθέτησε ομόφωνα η Επιτροπή Κανονισμού της Βουλής, ήταν να γίνουν τροποποιήσεις και παρεμβάσεις, ώστε ο Κανονισμός της Βουλής και στα δύο του μέρη -και στο ένα που αφορά το προσωπικό της Βουλής, τις υπηρεσίες της Βουλής, τη διαχείριση των ανθρώπινων πόρων, αλλά και στο άλλο μέρος που αφορά το Κοινοβουλευτικό- να γίνουν παρεμβάσεις, έτσι ώστε ο Κανονισμός της Βουλής να εκσυγχρονιστεί, να επικαιροποιηθεί.

Μέχρι τώρα έχουν γίνει πολλές παρεμβάσεις. Ήδη έχει εκτυπωθεί το Κοινοβουλευτικό Μέρος και συστηματοποιείται και το Β΄ Μέρος. Στο πνεύμα που προανέφερα είναι και οι σημερινές διατάξεις, είναι είκοσι εννέα άρθρα, περίπου, που αφορούν και στο Α΄ Μέρος και στο Β΄ Μέρος.

Πριν κάνω μία πολύ συνοπτική παρουσίαση των διατάξεων που ρυθμίζονται σήμερα, θα ήθελα να τονίσω τη θετική συμβολή του καθηγητή της Επιστημονικής Επιτροπής κ. Μαυριά, των Γραμματέων, Γενικού και Ειδικού, των Υπηρεσιών της Βουλής αλλά και του Συλλόγου των Υπαλλήλων της Βουλής που δεν είχαν μόνο αιτήματα, γιατί περιέχονται εδώ και λύνονται θέματα, αλλά έκαναν και προτάσεις και έτσι έγινε ένας παραγωγικός διάλογος, που είχε ένα καλό αποτέλεσμα.

Κυρίες και κύριοι συνάδελφοι, θα προβώ σε μία πολύ συνοπτική παρουσίαση αυτών των νομοθετικών ρυθμίσεων:

Θέλω να σας πω ότι με το άρθρο 1 τακτοποιείται μία εκκρεμότητα χρόνων. Δρομολογείται το σχέδιο παρεμβάσεων που πρέπει να γίνει στο βρεφονηπιακό σταθμό της Βουλής, ώστε να προσαρμοστεί η άδεια λειτουργίας του σταθμού στο ισχύον νομοθετικό πλαίσιο.

Με το άρθρο 2 προτείνεται η υπαγωγή του Γραφείου Διαχείρισης Ψηφιακών Πιστοποιητικών στη Γενική Διεύθυνση Οικονομικών και Διοικητικής Υποστήριξης της Βουλής, γιατί έχει πλέον μόνο έναν υπάλληλο και δεν υφίσταται λόγος να υπάρχει αυτοτελές τμήμα.

Με το άρθρο 3 δίδεται η δυνατότητα στο Γραφείο Τύπου και Κοινοβουλευτικής Πληροφόρησης, να εκδώσει περιοδικό με σκοπό την προβολή του έργου και των δραστηριοτήτων της Βουλής.

Με το άρθρο 4 προτείνεται η Διεύθυνση του Τηλεοπτικού και Ραδιοφωνικού Σταθμού να γίνεται από συντονιστή όπως γίνεται και στην πράξη, ενώ με το άρθρο 21 προβλέπεται οργανόγραμμα για το κανάλι της Βουλής.

Με το άρθρο 5, κυρίες και κύριοι, οριοθετείται ο αριθμός των υπαλλήλων της Βουλής που τοποθετούνται στα γραφεία των Προέδρων των Κοινοβουλευτικών Ομάδων και προτείνεται -αντί του αναφερόμενου «ευλόγου αριθμού», που ερμηνευόταν και παρερμηνευόταν μερικές φορές, αλλά πάντως εντελώς υποκειμενικά,- ο αριθμός αυτός να μην υπερβαίνει τους είκοσι για τα γραφεία του Προέδρου της πρώτης και δεύτερης κατά σειρά δύναμης Κοινοβουλευτικής Ομάδας, τους δέκα για την τρίτη κατά σειρά δύναμης Κοινοβουλευτική Ομάδα, ενώ για το γραφείο του Προέδρου των υπολοίπων Κοινοβουλευτικών Ομάδων ο αριθμός αυτών των υπαλλήλων να μην ξεπερνά τους πέντε.

Εδώ θα ήθελα να πω, κυρίες και κύριοι συνάδελφοι, ότι κατά τη συζήτηση στην επιτροπή διατυπώθηκε και μία άλλη άποψη -δεν θα πω διαφορετική αλλά μία άλλη απλά- που έλεγε να παγώσει η ισχύουσα κατάσταση, να μείνει ως έχει. Θεωρώ ότι το σωστό είναι να μην υπάρχουν ασάφειες μέσα στις διατάξεις οι οποίες μπορεί να παρερμηνευθούν. Και στη φράση «εύλογος αριθμός» νομίζω ότι μπορεί να γίνει κακοποίηση, μπορεί να παρερμηνευθεί πάρα πολλές φορές. Εξάλλου θέλω να πω ότι ο Πρόεδρος της Κοινοβουλευτικής Ομάδας του ΣΥΡΙΖΑ -θα πω και μία προσωπική εμπειρία- έχει επτά υπαλλήλους και λειτουργεί μια χαρά. Η δεύτερη σε δύναμη Κοινοβουλευτική Ομάδα έχει είκοσι εννέα υπαλλήλους και νομίζω ότι πρέπει να υπάρξει ένας εκσυγχρονισμός. Δεν νομίζω ότι μπορεί να παγιωθεί αυτή η κατάσταση έτσι όπως είναι.

Με το άρθρο 6 προτείνεται με συγκεκριμένη διαδικασία και υπό προϋποθέσεις η δυνατότητα απόσπασης υπαλλήλων της Βουλής σε δημόσιες υπηρεσίες εκτός Αττικής, προκειμένου να συνυπηρετήσουν με σύζυγο ή συμβιούντα δημόσιο υπάλληλο.

Με το άρθρο 7 προτείνεται ερμηνευτική διάταξη, προκειμένου να καλυφθεί κενό νόμου στην περίπτωση κρίσεων για την επιλογή προϊσταμένων.

Με τα άρθρα 8, 9 και 16 διευκρινίζεται ρητά ότι η Υπηρεσία Διάθεσης Ευρωπαϊκών και Λοιπών Πιστώσεων, μπορεί να χρηματοδοτεί έργα, υπηρεσίες, προμήθειες και μελέτες της Βουλής, ενώ για τη χρηματοδότηση έργων της Βουλής από τον ειδικό λογαριασμό που διαχειρίζεται η Υπηρεσία Διάθεσης Ευρωπαϊκών και Λοιπών Πιστώσεων, απαιτείται και απόφαση του Προέδρου.

Με το άρθρο 10, κυρίες και κύριοι συνάδελφοι, ικανοποιείται ένα πάγιο αίτημα του Συλλόγου των Υπαλλήλων της Βουλής, δηλαδή να γίνει οριστική εκκαθάριση του Ταμείου των Υπαλλήλων της Βουλής, του ΤΑΥΒ. Μέχρι τώρα έχει γίνει μία προσωρινή εκκαθάριση, η ιστορία είναι σε εκκρεμότητα και νομίζω ότι αυτό το αίτημα τακτοποιείται και τακτοποιείται μετά από καιρό.

Με το άρθρο 11 προστίθεται στο άρθρο 108 του Κανονισμού της Βουλής στο Μέρος Β΄, η δυνατότητα ανάθεσης και παροχής υπηρεσιών πλην της εκτέλεσης έργων και μελετών που είχαμε σήμερα, δηλαδή προστίθεται και η παροχή υπηρεσιών μετά από πρόταση αρμόδιας υπηρεσίας και μέχρι του ποσού των 90.000 ευρώ.

Αυτό το ποσό υπήρχε, αλλά τώρα αποσαφηνίζεται ότι αυτό το ποσό αφορά την ετήσια σχετική δαπάνη, δηλαδή, είναι για ένα έτος.

Με το άρθρο 14 ορίζεται ότι για κάθε σύμβαση για λογαριασμό της Βουλής αξίας μεγαλύτερης των 5.000 ευρώ, όλη η διαδικασία περιβάλλεται τον τύπο που περιβάλλονται οι σχετικές συμβάσεις.

Με το άρθρο 15 παρέχονται διευκρινήσεις για την ανάπτυξη του συστήματος ηλεκτρονικών συμβάσεων της Βουλής.

Με το άρθρο 18 ρυθμίζεται ένα κενό νόμου σχετικά με την προσωπική διαφορά των δημοσίων υπαλλήλων.

Με το άρθρο 22 ρυθμίζεται μια ειδική κατηγορία εργαζομένων της Βουλής. Είναι η κατηγορία των ειδικών φρουρών. Είναι εξήντα οκτώ εργαζόμενοι αυτή τη στιγμή. Υπήρχε μια ασάφεια στις εργασιακές τους σχέσεις. Αυτή τη στιγμή με τις προτεινόμενες διατάξεις ορίζεται μια επιτροπή, η οποία σύμφωνα με τα προσόντα των εργαζομένων αυτών θα τους κατατάξει σε συγκεκριμένες υπηρεσίες, στις οποίες όμως υποχρεούνται να μείνουν για τουλάχιστον μια πενταετία.

Με το άρθρο 23 ικανοποιείται ένα πάγιο αίτημα του Συλλόγου των Υπαλλήλων της Βουλής. Πρόκειται για τον Λογαριασμό Αλληλοβοήθειας Υπάλληλων της Βουλής, το γνωστό ΛΑΥΒ. Αλλάζει ο τρόπος διοίκησης του ταμείου. Διοικείται από υπηρεσία της Βουλής. Καταγράφονται τα δικαιώματα και οι υποχρεώσεις στον κανονισμό λειτουργίας -είναι όλα πλέον καταγεγραμμένα- διευρύνονται οι χρηματοδοτήσεις, οι παροχές, οι επιχορηγίες που δίνονται στους υπαλλήλους και καθορίζεται η μηνιαία εισφορά των μελών σε ποσοστό 0,7% επί των πάσης φύσεως τακτικών αποδοχών τους, προκειμένου ο συγκεκριμένος λογαριασμός, το συγκεκριμένο ταμείο να μπορεί να ανταποκριθεί στους σκοπούς του.

Με το άρθρο 24 καταργείται μία διάταξη που είχε θεσπιστεί το 1991, που προέβλεπε επιπλέον αποζημίωση των Βουλευτών στο Τμήμα Διακοπής Εργασιών της Βουλής του άρθρου 71 του Συντάγματος.

Με το άρθρο 25 τίθεται μία νομική ασπίδα στη Νομική Υπηρεσία της Βουλής, ανάλογη με εκείνην που έχει τεθεί και στον Συνήγορο του Πολίτη και σε άλλες νομικές υπηρεσίες, προκειμένου να εκφράζει τη γνώμη του, μια ελευθερία στην έκφραση γνώμης δηλαδή.

Με το άρθρο 26 καθορίζεται ο τρόπος που η Βουλή των Ελλήνων θα εκφράζει γνώμη για σχέδια νομοθετικών πράξεων της Ευρωπαϊκής Ένωσης.

Με το άρθρο 27 εξομοιώνονται τα μέλη της Διάσκεψης των Προέδρων με μέλη των λοιπών κοινοβουλευτικών επιτροπών.

Τέλος, με το άρθρο 28 καθορίζονται κανόνες και τίθεται πλαίσιο λειτουργίας στο Ίδρυμα της Βουλής. Και εδώ υπήρχε μια μεγάλη ασάφεια. Υπάρχει μια κανονικότητα. Θέλω να σας πω ότι στις συγκεκριμένες διατάξεις έχουν καταλήξει οι επιτροπές, η Επιστημονική Επιτροπή, και γενικά αυτό που προέκυψε έγινε με απόλυτο διάλογο με το Γενικό Λογιστήριο του Κράτους και με το Ελεγκτικό Συνέδριο.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Κοζομπόλη.

Ο Πρόεδρος κ. Τραγάκης έχει τον λόγο.

**ΙΩΑΝΝΗΣ ΤΡΑΓΑΚΗΣ:** Ευχαριστώ, κύριε Πρόεδρε.

Η μακρόχρονη παρουσία μου στο Κοινοβούλιο μού δίνει το δικαίωμα μερικούς μύθους να τους αποσαφηνίσω.

Κατ’ αρχάς, θα ασχοληθώ με το προσωπικό της Βουλής. Θα ήθελα να γνωστοποιήσω σε όλους ότι το προσωπικό της Βουλής, από την εμπειρία που έχουμε όλοι όσοι έχουμε περάσει από ορισμένες άλλες υπηρεσίες, είναι το καλύτερο που υπάρχει. Το λέω και το εννοώ. Και τι θέλω να πω με αυτό; Γιατί γίνεται αυτό; Διότι η Βουλή είναι η πρώτη η οποία επέβαλε την αξιολόγηση. Από όλον τον δημόσιο τομέα η Βουλή είναι η πρώτη η οποία επέβαλε την αξιολόγηση. Δηλαδή, όλες οι προαγωγές της Βουλής και οι τοποθετήσεις γίνονται με αξιολογικά κριτήρια. Αυτός είναι ο πρώτος μύθος που ήθελα να διαλύσω.

Ο δεύτερος μύθος αφορά τον αριθμό των υπηρετούντων στη Βουλή.

Εδώ θα μου επιτρέψετε να κάνω μια παρατήρηση. Το οργανόγραμμα της Βουλής προβλέπει πολύ μεγαλύτερο αριθμό υπαλλήλων στη Βουλή απ’ αυτόν που υπάρχει τώρα. Κατά καιρούς έχουν γίνει βέβαια αρκετές προσθήκες, αλλά έχουν συνταξιοδοτηθεί και πολλοί υπάλληλοι.

Ο τρίτος μύθος που θέλω να διαλύσω αφορά στο πόθεν έσχες των Βουλευτών. Επειδή πολλά ακούγονται, πολλά γράφονται και πολλά λέγονται κι επειδή ήμουν Πρόεδρος της Επιτροπής για το πόθεν έσχες επί αρκετά χρόνια, θέλω να πω ότι ο έλεγχος των περιουσιακών στοιχείων των Βουλευτών δεν γίνεται από τους Βουλευτές, όπως κακώς γράφεται. Γίνεται από μεικτή επιτροπή στην οποία συμμετέχουν δικαστικοί από τα ανώτατα δικαστήρια της χώρας, επιλεγμένοι με κλήρωση κι αυτοί αναθέτουν σε ορκωτούς ελεγκτές λογιστές -που ελέγχουν όλο τον δημόσιο τομέα αλλά και όλους τους ιδιωτικούς φορείς- οι οποίοι αποφαίνονται για τα περιουσιακά στοιχεία των Βουλευτών. Και όχι μόνο αυτό. Τα περιουσιακά στοιχεία των Βουλευτών κατ’ έτος αναρτώνται.

Αν ανατρέξουμε σε άλλους φορείς του δημοσίου θα δούμε ότι στους περισσότερους απ’ αυτούς τους φορείς γίνεται δειγματοληπτικός έλεγχος. Παράδειγμα -δεν θα πω πού- για πάνω από επτά χιλιάδες εκατόν τριάντα που υποβάλλουν πόθεν έσχες, ο δειγματοληπτικός έλεγχος αφορούσε σαράντα πέντε. Κρατήστε το νούμερο αυτό.

Τώρα θα υπεισέλθω στο κυρίως θέμα μας, που είναι η προτεινόμενη αναθεώρηση της Επιτροπής Κανονισμού της Βουλής. Το Κοινοβουλευτικό Μέρος, το πρώτο μέρος δηλαδή, του Κανονισμού της Βουλής είναι εκείνο που διέπει τους κανόνες λειτουργίας του Κοινοβουλίου. Το δεύτερο μέρος καλύπτει τη λειτουργία της Βουλής σε ό,τι αφορά το υπαλληλικό προσωπικό και τις υπηρεσίες. Αυτή η τροποποίηση που κάνουμε τώρα, αυτή η αναθεώρηση του Κανονισμού, αφορά κυρίως το δεύτερο μέρος, δηλαδή αφορά στις υπηρεσίες της Βουλής. Έχει γίνει εξονυχιστικός έλεγχος στην επιτροπή κι έχει γίνει μεγάλη συζήτηση για όλα τα άρθρα. Έχουν γίνει ορισμένες διορθώσεις που δεν είχαν προβλεφθεί, αλλά είδαμε από τη συζήτηση ότι έπρεπε να γίνουν. Υπάρχουν κι ορισμένα ερωτηματικά.

Θα πω, λοιπόν, μερικά πράγματα παίρνοντας ένα-ένα τα άρθρα.

Σε ό,τι αφορά βέβαια τον βρεφονηπιακό σταθμό και το νηπιαγωγείο ήταν ένα πρόβλημα που μας απασχολούσε από πάρα πολύ παλιά, διότι λειτουργούσε χωρίς άδεια. Προσπαθήσαμε κατά καιρούς. Κάναμε ορισμένες επιτροπές. Τώρα συστήνεται αυτή η τριμελής επιτροπή, που προβλέπεται από το άρθρο 1. Η απόφασή της θα ενέχει άδεια λειτουργίας. Άρα, αυτή θα είναι η άδεια λειτουργίας για τον βρεφονηπιακό σταθμό και το νηπιαγωγείο.

Στο άρθρο 2 υπήρχε μια παρατήρηση που έγινε δεκτή κι ευχαριστώ, κύριε Πρόεδρε. Πράγματι, στην αρχή προβλέπονταν Οικονομικές και Διοικητικές Υπηρεσίες στην Γενική Διεύθυνση. Παρέμεινε τελικά Επιτροπή Πληροφορικής και Βιβλιοθήκης.

Στο άρθρο 3 είναι η έκδοση του περιοδικού μας. Κατά καιρούς είχαμε προσπαθήσει να κάνουμε ένα περιοδικό. Θέλω εδώ να κάνω μια παρένθεση. Το τυπογραφείο της Βουλής είναι από τα καλύτερα που λειτουργούν. Υπήρχε ένα περιοδικό το οποίο έβγαινε και το οποίο ήταν ιδιωτικό. Αυτό το ιδιωτικό περιοδικό έπαψε να λειτουργεί, γιατί ζήτησε άλλα πράγματα. Συμφωνώ απόλυτα με την απόφαση να μην γίνει η ανανέωση της σύμβασης για να εκδίδεται αυτό το περιοδικό και να εκδώσει η Βουλή το δικό της περιοδικό. Μπορούμε να το κάνουμε αυτό, γιατί έχουμε το κατάλληλο προσωπικό. Η παρατήρηση που είχα κάνει εγώ, σε ό,τι αφορούσε στα αντικειμενικά κριτήρια όσων προσλάβουμε για εξωτερικούς συνεργάτες, παραμένει. Πιστεύω να διευκρινιστεί κι αυτή.

Το άρθρο 4 αφορά στον βρεφονηπιακό σταθμό της Βουλής. Εδώ έχω παρατηρήσεις και ενστάσεις. Ο σταθμός είχε προβλεφθεί από την προηγούμενη αναθεώρηση του Κανονισμού μας να διοικείται από ένα πενταμελές συμβούλιο. Αυτό δεν λειτούργησε ποτέ βέβαια, γιατί δεν συνεστήθη κιόλας. Λειτουργούσε μονοπρόσωπα από τον λεγόμενο συντονιστή. Μ’ αυτή την προσθήκη και την αναθεώρηση που κάνουμε τώρα, ο συντονιστής παραμένει. Η δική μου παρατήρηση έγκειται στην χρονική διάρκεια του συντονιστή. Ο συντονιστής έχει περίπου δύο χρόνια, αν δεν απατώμαι. Επομένως, η περαιτέρω παράταση κατά τρία χρόνια της θητείας του νομίζω ότι είναι υπερβολική. Προτείνω, λοιπόν, αυτή η θητεία να περιοριστεί στα δύο χρόνια, γιατί τα τρία χρόνια τα θεωρώ πολλά.

Στο άρθρο 5 θα διαφωνήσω με την εισηγήτρια γιατί συμβαίνει το εξής. Η Νέα Δημοκρατία είχε την τύχη να έχει στην Κοινοβουλευτική της Ομάδα δύο πρώην Πρωθυπουργούς και τέσσερις πρώην Προέδρους της Βουλής. Όλη αυτή η συσσώρευση λοιπόν, είναι αυτή η οποία παρουσιάζεται στο 29 που είπατε για τη Νέα Δημοκρατία. Εμείς ζητήσαμε αυτή η ρύθμιση που γίνεται να ισχύσει από τη νέα περίοδο κι όχι από την 1-1-2019. Δεν έγινε αποδεκτό. Εγώ θα επιμείνω, όμως, να ισχύσει από την επόμενη περίοδο κι όχι από την 1-1-2019.

Σε ό,τι αφορά το άρθρο 6 είναι κάτι το οποίο ίσχυε στον δημόσιο τομέα. Είναι λογικό να ισχύσει και στη Βουλή η συνυπηρέτηση ζευγαριών που έχουν είτε οικογενειακά προβλήματα είτε προβλήματα υγείας.

Στο άρθρο 7 όσον αφορά την επιλογή των προϊσταμένων, θα επαναλάβω για μια ακόμη φορά ότι η αξιολόγηση που έγινε, έγινε στη Βουλή αποκλειστικά και δεν έχει ολοκληρωθεί σε κανένα Υπουργείο και σε καμμία άλλη δημόσια υπηρεσία. Είναι σημαντικό. Θα κάνω και μια παρατήρηση εδώ για τη «ΔΙΑΥΓΕΙΑ». Εμείς εδώ στη Βουλή, αρκετά χρόνια, αναρτούμε στη «ΔΙΑΥΓΕΙΑ» όλες τις ενέργειες οι οποίες γίνονται. Όλα όσα γράφονται, όλα όσα ακούγονται είναι εκτός πραγματικότητας εάν δεν ανατρέξουμε στη «ΔΙΑΥΓΕΙΑ», διότι όλα είναι αναρτημένα στη «ΔΙΑΥΓΕΙΑ». Είναι αναρτημένα στη «ΔΙΑΥΓΕΙΑ» όλα τα έργα που κάνει η Βουλή.

Εδώ θα κάνω μια παρατήρηση και θα πω ότι η Βουλή κάνει πολλά έργα. Η Βουλή αυτήν τη στιγμή, όπως ξέρετε, φτιάχνει την οροφή της που είναι ένα πολύ μεγάλο και δύσκολο έργο. Δεν θα πω για το Μαράσλειο. Δεν θα πω τι έχει συντελεστεί στο Καπνεργοστάσιο. Ήταν ένα έργο πνοής για τη Βουλή και είναι ένα σημαντικό θέμα. Θέλω να πω με λίγα λόγια ότι η «ΔΙΑΥΓΕΙΑ» είναι ένα πολύ σημαντικό θέμα.

Σε ό,τι αφορά τα άρθρα 8 και 9 για τον Ειδικό Λογαριασμό Ευρωπαϊκών και Λοιπών Πιστώσεων της Βουλής, αυτά πάντα γίνονταν με απόφαση του Προέδρου. Επομένως, καλώς αναφέρεται ότι με απόφαση του Προέδρου διατίθενται αυτά τα κονδύλια.

Όσον αφορά το ΤΑΥΒ, εδώ θα ήθελα να απονείμω και εγώ τα εύσημα στον κύριο καθηγητή, ο οποίος πραγματικά το θέμα το κέντησε και δεν αφήνει την παραμικρή χαραμάδα αμφισβήτησης για το ΤΑΥΒ. Το θέμα του ΤΑΥΒ απασχόλησε πάρα πολύ τους υπαλλήλους, αλλά και τους βοήθησε. Υπήρχαν, όμως, ορισμένες νομικές εκκρεμότητες, που ήταν σαν δαμόκλειος σπάθη πάνω από το κεφάλι των διοικούντων το ΤΑΥΒ. Αυτό λύνεται το θέμα οριστικά, αμετάκλητα και είναι πολύ σημαντικό.

Στο άρθρο 11 που αφορά τις 90.000 ευρώ που από εφάπαξ γίνονται ετήσιο όριο, δεν έχω να προσθέσω τίποτα. Δεν νομίζω ότι μπορεί να γίνει και κάτι.

Όσον αφορά τις μη κυβερνητικές οργανώσεις, δίναμε επιχορηγήσεις σε μη κυβερνητικές οργανώσεις και δεν μπορούσαν να πάρουν τα λεφτά, διότι αυτομάτως είχαν κατασχέσεις λόγω οφειλών. Εκτός του ότι επεκτείνουμε σε ποιες μη κυβερνητικές οργανώσεις θα αναφερόμεθα και οι οποίες αναρτώνται και αυτές στη «ΔΙΑΥΓΕΙΑ» -το τονίζω και αυτό-, τώρα με αυτήν τη ρύθμιση δίνεται το δικαίωμα το ποσό αυτό να είναι ακατάσχετο. Είχαμε δώσει χρήματα, εάν δεν απατώμαι, κύριε γενικέ, στην «Κιβωτό του Κόσμου» –δεν θυμάμαι πού είχαμε δώσει χρήματα- και δεν μπόρεσαν να τα πάρουν, διότι αυτομάτως κατασχέθηκαν, γιατί υπήρχαν οφειλές.

Το άρθρο 14 μιλάει για τις 2.000 ευρώ που γίνονται 5.000 ευρώ.

Για τις ηλεκτρονικές συμβάσεις είμαστε σύμφωνοι.

Το άρθρο 17 αφορά τις μικτές επιτροπές. Είναι οι μικτές επιτροπές για την προκήρυξη, αλλά και την παρατήρηση των έργων της Βουλής. Η Βουλή έχει ικανό και αρκετό τεχνικό προσωπικό, εξειδικευμένο, για να προβεί σε αυτές όλες τις ενέργειες, δηλαδή και για την προκήρυξη, αλλά και για την παρακολούθηση του έργου.

Το άρθρο 18 είναι κάτι που ίσχυε σε όλον τον άλλο δημόσιο τομέα. Είναι καλό να ισχύσει και στη Βουλή και καλώς ισχύει.

Το άρθρο 20 αναφέρεται στους ειδικούς συνεργάτες του Γραφείου Προϋπολογισμού του Κράτους. Όπως ξέρετε, το Γραφείο Προϋπολογισμού του Κράτους είναι ανεξάρτητο από τη Βουλή. Πολλοί δεν το ξέρουν. Σε αυτό, όμως, μπορούν να υπηρετήσουν και υπάλληλοι της Βουλής. Βάζει μια διάταξη μέσα για να υπάρξουν παράλληλα καθήκοντα ή ολοκληρωτικά ή με μειωμένη άσκηση των κύριων καθηκόντων τους. Νομίζω ότι αυτό θα βοηθήσει το Γραφείο Προϋπολογισμού της Βουλής.

Όσον αφορά τον Τηλεοπτικό και Ραδιοφωνικό Σταθμό, μίλησα για ό,τι αφορά τον συντονιστή. Θα πω κάτι για το πρόγραμμα. Εάν θα παρατηρήσατε, το πρόγραμμα του Τηλεοπτικού μας Σταθμού, είναι πανελλαδικής εμβέλειας –κρατήστε το αυτό. Και όχι μόνο είναι πανελλαδικής εμβέλειας, αλλά έχουμε και ψηφιακή πλατφόρμα. Τι σημαίνει αυτό; Σημαίνει ότι έχουμε ευκρινή εικόνα στα περισσότερα σημεία όλης της Ελλάδος.

Τι σημαίνει αυτό; Σημαίνει ότι εκτός από το ότι ο κόσμος παρακολουθεί τις συνεδριάσεις της Βουλής, τις συνεδριάσεις των επιτροπών, έχουμε και πάρα πολύ καλά προγράμματα σε ό,τι αφορά το θέμα των ενημερωτικών εκπομπών. Θα έλεγα, όμως, να δώσουμε λίγο περισσότερο βάρος στην ψυχαγωγία, δηλαδή να ελέγξουμε και ένα κομμάτι του σταθμού, ώστε να παρέχει λίγο περισσότερη ψυχαγωγία, παρά το γεγονός ότι τα προγράμματα του τηλεοπτικού σταθμού είναι ποιοτικά.

Σχετικά με το άρθρο 22, για τη μετάταξη των ειδικών φρουρών, θα ήθελα να πω ότι ήταν ένα πάγιο αίτημα. Δεν γίνεται τίποτα παραπάνω. Από ειδικοί φρουροί, που ήταν για μια πενταετία και έπρεπε να ανανεώσουμε βάσει του νόμου τη θητεία τους, όπως προβλέπεται, για άλλη μια πενταετία, αυτομάτως τους κάνουμε αορίστου και τους εντάσσουμε στη Βουλή, με την προοπτική να χρησιμοποιηθούν σε ορισμένους τομείς της Βουλής που υπάρχουν ανάγκες.

Το άρθρο 23 αναφέρεται στον ΛΑΥΒ. Ενώ στην αρχή υπήρχαν αρκετές αντιρρήσεις, έγιναν επανειλημμένες συσκέψεις με τον Σύλλογο των Υπαλλήλων της Βουλής και νομίζω ότι βρέθηκε κάπου η χρυσή τομή σε ότι αφορά τη δανειοδότηση των μελών του Ταμείου Αλληλοβοηθείας Υπαλλήλων Βουλής. Δίνεται, κατ’ αρχάς, η δυνατότητα δανειοδότησης. Μπορούν δηλαδή να πάρουν δάνειο μέχρι 2.000 ευρώ. Είναι δικά τους λεφτά, γιατί μην ξεχνάμε ότι αυτήν τη στιγμή ο ΛΑΥΒ έχει ένα αποθεματικό 2.800.000 περίπου από εισφορές των μελών του και μπαίνει και το 0,7 τώρα και αυτά από εισφορές των μελών τους είναι. Από αυτά υπάρχουν ορισμένες τρέχουσες υποχρεώσεις -υπάρχουν αρκετές- που παραμένουν περίπου 1.800.000. Δεν ζητάνε τίποτα άλλο. Λένε το 1.800.000 να μπει σε έναν λογαριασμό και από τον λογαριασμό αυτό να υπάρχουν ορισμένες διαδικασίες. Δεν θα πω για ανίατες ασθένειες, όταν παρατηρούνται ορισμένα θέματα. Θα πω, για παράδειγμα, για λόγους ανάγκης των υπαλλήλων. Με ποια, όμως, προϋπόθεση; Οι εισφορές των υπαλλήλων ετησίως είναι περίπου 210.000. Την ίδια συνεισφορά να έχει και ο εργοδότης, την ίδια συνεισφορά να έχει η Βουλή. Είναι 210.000; Να είναι και η εισφορά της Βουλής 210.000. Είναι 230.000; Να είναι και η συνεισφορά 230.000. Αυτή είναι η παρατήρησή μου και θα ήθελα να παρακαλέσω να γίνει αποδεκτή.

Θα περάσω τώρα στο Κοινοβουλευτικό Μέρος και θα ήθελα να πω τα εξής: Θα μας δοθεί η ευκαιρία να τα πούμε -και υπάρχει μια δέσμευση του Προέδρου ότι θα έχουμε και από τον Οκτώβριο μία πολύ μεγάλη αναθεώρηση- διότι στο Κοινοβουλευτικό Μέρος έχουμε ορισμένες δυσλειτουργίες τις οποίες εμείς οι ίδιοι οι Βουλευτές τις ζούμε εδώ. Είμαστε παρόντες κάθε μέρα και βλέπουμε τι δεν λειτουργεί καλά. Σε αυτές τις περιπτώσεις, λοιπόν, να υπάρξουν ορισμένες αλλαγές, τις οποίες θα συζητήσουμε από κοινού όλα τα κόμματα, όπως κάνουμε κάθε φορά σε ότι αφορά και το Κοινοβουλευτικό Μέρος.

Δεν έχω να πω τίποτα για το άρθρο 26.

Θέλω να πω κάτι για το άρθρο 25. Στην Επιστημονική Υπηρεσία της Βουλής δημιουργήσαμε τη Νομική Υπηρεσία της Βουλής. Στη Νομική Υπηρεσία της Βουλής, μετά τη δημιουργία της, εμφανίστηκαν ορισμένες δυσλειτουργίες και φοβίες, διότι πάρα πολλές αποφάσεις απ’ αυτές, που ήταν υποχρεωμένη να λάβει, καθώς και ελέγχους που έκανε η υπηρεσία, ενείχαν τον κίνδυνο να βρεθούν ενώπιον ποινικών ευθυνών.

Με αυτή τη διάταξη, όπως έχει αποσαφηνιστεί, απολαμβάνουν όλα τα προνόμια, τα οποία έχει, παραδείγματος χάριν, ο Συνήγορος του Πολίτη, γιατί τέτοιο έργο σχεδόν επιτελούν. Άρα, και αυτό είναι σωστό.

Τώρα θα πω κάτι για τον έλεγχο, που υπάρχει στη Βουλή. Όπως γνωρίζετε, ο προληπτικός έλεγχος καταργείται από 1-1-2019 σε όλο το δημόσιο. Έχει ήδη καταργηθεί από 1-1-2018 για ορισμένες υπηρεσίες. Από 1-1-2019, όμως, δεν καταργείται στη Βουλή. Είναι σημαντικό ότι ο προληπτικός έλεγχος υπάρχει στη Βουλή, εκτός του κατασταλτικού ελέγχου. Υπάρχει, εκτός από τον προληπτικό, και ο έλεγχος των δαπανών. Υπάρχει από το πρώτο ευρώ στη Βουλή ο έλεγχος των δαπανών.

Δεν γίνεται τίποτα άλλο με αυτή τη διάταξη και αυτό μεταφέρεται και στο Ίδρυμα της Βουλής, γιατί το Ίδρυμα της Βουλής που ξέρουμε ότι πραγματικά, επιτελεί ένα τεράστιο έργο -δεν θα φέρω ως παράδειγμα μόνο τη Βουλή των Εφήβων, αλλά και τόσα άλλα- έχει δημιουργήσει τις προϋποθέσεις εκείνες και λέμε ότι και οι δαπάνες -γιατί και γι’ αυτό το Ίδρυμα κατά καιρούς έχουν γραφτεί αρκετά- θα υπόκεινται στον προληπτικό και τον κατασταλτικό έλεγχο από το πρώτο ευρώ.

Όσον αφορά την Επιτροπή Ευρωπαϊκών Υποθέσεων και το άρθρο, που έχει κατατεθεί την τελευταία στιγμή -μπορώ να πω ότι δεν έχει σημασία, είχε «χτενιστεί» και από τις υπηρεσίες και από τον καθηγητή κ. Μαυριά- επειδή αφορά την επικουρικότητα, δηλαδή την πράσινη και την κίτρινη κάρτα, και στο Ευρωπαϊκό Κοινοβούλιο είμαστε από τις τελευταίες χώρες, παρακαλώ, προβλέπεται τώρα με σφικτές ημερομηνίες –πραγματικά με σφικτές ημερομηνίες- να γίνεται αυτός ο έλεγχος της επικουρικότητας και της αναλογικότητας.

Βέβαια, αυτό θα φέρει τεράστιο έργο –μα τεράστιο έργο, πραγματικά- στην Επιστημονική Επιτροπή της Βουλής. Δηλαδή, σχεδόν διπλασιάζεται το έργο της. Τι σημαίνει αυτό; Όπως έρχονται τα εσωτερικά νομοσχέδια και γίνεται ο έλεγχος συνταγματικότητας από την Επιστημονική Υπηρεσία της Βουλής, έτσι θα έρχονται και όλες οι οδηγίες και τα νομοσχέδια από το Ευρωπαϊκό Κοινοβούλιο και είναι υποχρεωμένη πια η Επιστημονική Επιτροπή της Βουλής να τα ελέγχει σε ό,τι αφορά την αναλογικότητα και την επικουρικότητα.

Θα κλείσω με το εξής θέμα: Όπως ξέρετε, με τον ν.4531/2018, άρθρο 33, παράγραφος 2, υπάρχουν ορισμένες ρυθμίσεις, που αφορούν τους αποσπασμένους υπαλλήλους στα Υπουργεία. Δηλαδή, όσοι υπάλληλοι είναι αποσπασμένοι σε Υπουργείο, εφόσον έχει αποδειχθεί ότι υπηρετούν καλώς, ότι αμείβονται από τον φορέα, στον οποίο υπηρετούν –δεν αλλάζει τίποτα, δηλαδή, η ίδια αμοιβή είναι όπου κι αν βρίσκονται- και επειδή ορισμένοι υπάλληλοι που είναι αποσπασμένοι στη Βουλή έχουν ενσωματωθεί ήδη στη Βουλή, η πρότασή μου ήταν ό,τι ισχύει στο δημόσιο, να ισχύσει και στη Βουλή.

Νομίζω ότι μακρηγόρησα λίγο. Σας ευχαριστώ για την ανοχή και την υπομονή σας. Εύχομαι η επόμενη αναθεώρηση, η οποία προβλέπεται να είναι τον Οκτώβριο, να είναι μια αναθεώρηση γενναία, μια αναθεώρηση η οποία, πραγματικά, θα βάζει πάρα πολλά θέματα σε ότι αφορά κυρίως το κοινοβουλευτικό έργο στις πραγματικές τους διαστάσεις και στην εμπειρία που έχουμε αποκτήσει.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Πρόεδρε.

Ο κ. Παπαθεοδώρου έχει τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Εγώ δεν θα μακρηγορήσω ούτε θα χρειαστώ το διπλάσιο του χρόνου, διότι πιστεύω ότι έχουν γίνει συζητήσεις και έχουν τοποθετηθεί όλα τα κόμματα κατά τη συνεδρίαση της αρμόδιας Επιτροπής Κανονισμού.

Από την αρχή είχαμε εκφράσει την ευχή και είχαμε ζητήσει, οι αλλαγές στον Κανονισμό, να γίνονται κάθε φορά μετά από ώριμη συζήτηση και, πάνω απ’ όλα, να είναι συναινετικές. Κάποιες από αυτές επιτυγχάνουν αυτόν τον στόχο. Κάποιες άλλες, νομίζουμε ότι βρίσκονται αρκετά μακριά από αυτό, το οποίο θα πιστεύαμε ότι μπορεί να αποτελέσει ένα πεδίο κοινής συναίνεσης.

Επομένως, κύριε Πρόεδρε, σας λέω ότι θα τοποθετηθούμε κατ’ άρθρον.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Παπαθεοδώρου.

Ο κ. Χρήστος Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα είμαι σύντομος για μία συζήτηση, θα έλεγα, χωρίς ενδιαφέρον και ιδιαίτερο αντίκτυπο στον αγωνιζόμενο, μέσα σε εποχές οικονομικής ανέχειας, ελληνικό λαό, ο οποίος παρ’ όλες τις οικονομικές δυσκολίες σηκώνει ψηλά το λάβαρο των εθνικών αγώνων.

Ειδικά στην πρόταση του Προέδρου της Βουλής για την τροποποίηση των διατάξεων του Κανονισμού της Βουλής, θα σταθώ αρχικά στο άρθρο 4 και στο άρθρο 21 της πρότασης, τα οποία φυσικά καταψηφίζουμε. Αυτά τα άρθρα προβλέπουν τις επιμέρους επεμβάσεις διοικητικής και οργανωτικής φύσεως στον τηλεοπτικό και ραδιοφωνικό σταθμό της Βουλής.

Πολλοί βλέπουν -και ιδιαιτέρως μετά την είσοδο της Χρυσής Αυγής βλέπουν ακόμα περισσότεροι, ίσως είναι και το μοναδικό μέσον όπου μπορούν οι Έλληνες πολίτες να ακούσουν και να δουν τις ομιλίες των συναγωνιστών της Χρυσής Αυγής- τον τηλεοπτικό σταθμό της Βουλής των Ελλήνων ως ένα μέσο μαζικής ενημέρωσης το οποίο, όμως, κατ’ ουσίαν δεν διαφέρει από το κρατικό μέσο ενημέρωσης που λέγεται ΕΡΤ.

Έχουμε, δηλαδή, μια Βουλή, ένα κανάλι της Βουλής, το οποίο είναι το ίδιο με την υπόλοιπη ΕΡΤ1, ΕΡΤ2, ΕΡΤ3. Σε ό,τι αφορά ότι αυτό το κανάλι, το κανάλι της Βουλής, «δημοκρατικότατα» θα υπάγεται απευθείας στον Πρόεδρο της Βουλής, είμαστε σαφώς αντίθετοι. Θα μπορούσε, τουλάχιστον, ο ορισμός του συντονιστή αυτού του καναλιού να υπήγετο στη Διάσκεψη των Προέδρων, να υπήρχε ένα συνολικό όργανο ελέγχου εν πάση περιπτώσει του καναλιού της Βουλής.

Καταψηφίζουμε, λοιπόν, όπως και το άρθρο 21, που αφορά πάλι το κανάλι της Βουλής και που έχουμε να κάνουμε με όλες αυτές τις υπηρεσίες, τους τομείς, τις τοποθετήσεις προσώπων στο κανάλι της Βουλής.

Εγώ προχθές στη Διάσκεψη των Προέδρων ρώτησα τις υπηρεσίες το εξής: «Πόσοι τελικά είναι αυτοί οι υπάλληλοι, που απασχολούνται στο κανάλι της Βουλής;». Μου λένε «περίπου ογδόντα υπάλληλοι». Λοιπόν, να σας πω ότι πάρα πολλές φορές έχει τύχει μετά το μεσημέρι, μετά τις δυόμισι, τρεις η ώρα, όχι σε ημέρα Ολομέλειας, να πάρω τηλέφωνο στο κανάλι της Βουλής και να μην το σηκώσει κανείς.

Έχουμε να κάνουμε με ογδόντα, όπως πληροφορήθηκα, υπαλλήλους του καναλιού της Βουλής, όταν το «EPSILON» για παράδειγμα -το φέρνω σαν παράδειγμα το κανάλι «EPSILON», το οποίο έχει ένα σωρό ψυχαγωγικές εκπομπές θα έλεγα χαμηλής αισθητικής, τουλάχιστον για εμένα- απασχολεί διακόσιους υπαλλήλους και όταν το «ΑΡΤ», ένα άλλο κανάλι, απασχολεί εξήντα υπαλλήλους.

Το κανάλι της Βουλής πλέον απασχολεί ογδόντα υπαλλήλους που πληρώνονται από τον ελληνικό λαό για να έρχεται ο εκάστοτε Πρόεδρος της Βουλής, σύμφωνα με αυτά, που σήμερα θέλετε να περάσετε, να ορίζει και τον συντονιστή του. Είμαστε σαφώς αντίθετοι.

Προχωρώ στα υπόλοιπα άρθρα, γιατί στο άρθρο 4 και το 21 αναφέρθηκα.

Σε ό,τι αφορά το άρθρο για τον βρεφονηπιακό σταθμό λέμε «παρών». Θα έλεγα ότι είναι μία καλή εξέλιξη, γιατί τουλάχιστον παύει ο βρεφονηπιακός σταθμός για τα παιδιά των υπαλλήλων, Βουλευτών κ.λπ. να είναι «παράνομος».

Και στο άρθρο 2, που είναι μια ρυθμιστική διάταξη, λέμε «παρών».

Για το περιοδικό της Βουλής. Θα πούμε «ναι» με το εξής σκεπτικό: Σκανδαλωδώς μέχρι τώρα οι δραστηριότητες των Βουλευτών, άρθρα κ.λπ., υπήγοντο σε μια ιδιωτική εταιρεία, δηλαδή ανέθετε η Βουλή σε μια ιδιωτική εταιρεία να εκδίδει μηνιαίο περιοδικό που να παρουσιάζει τα πεπραγμένα της Βουλής.

Στο άρθρο 4, που αφορά το κανάλι της Βουλής αναφέρθηκα, είμαστε «κατά».

Στο άρθρο 5, επειδή μπαίνει ένα πλαφόν, σε ό,τι αφορά τους μετακλητούς, θα πούμε «παρών».

Το άρθρο 6 είναι μια λογική ρυθμιστική διάταξη και λέμε «παρών» και σε αυτό.

Στο άρθρο 7 λέμε «παρών».

Στο άρθρο 8 είμαστε «κατά». Είναι ένα άρθρο, που αφορά την Υπηρεσία Διάθεσης Ευρωπαϊκών και Λοιπών Πιστώσεων, που μπορεί να χρηματοδοτήσει έργα, υπηρεσίες, προμήθειες, μελέτες κ.λπ. της Βουλής. Είναι πολλά τα λεφτά που διακινούνται μέσα εδώ. Είμαστε «κατά».

Στο άρθρο 9, που αφορά πάλι προμήθειες, μελέτες και ένα σωρό πράγματα, λέμε «κατά».

Στο άρθρο 10, που αφορά τους υπαλλήλους της Βουλής, είναι μια λογική διάταξη και ψηφίζουμε θετικά.

Στο άρθρο 11, που αφορά την ανάθεση υπηρεσιών Βουλής σε άλλους φορείς δημόσιους ή ιδιωτικούς με αμοιβή, είμαστε «κατά».

Στο άρθρο 12 για τον προληπτικό έλεγχο δαπανών με ανάρτηση στη διαφάνεια κ.λπ. λέμε «παρών».

Το άρθρο 13 είναι ένα άρθρο το οποίο αναφέρεται στην προνομιακή μεταχείριση φορέων, που προσβάλλουν το έργο της Βουλής και έχουν φορολογικές ή ασφαλιστικές οφειλές. Ψηφίζουμε «κατά».

Στο άρθρο 14 υπάρχει αύξηση του χρηματικού ορίου –να το ακούσουμε αυτό- από 2.000 ευρώ σε 5.000 ευρώ που προϋποθέτει γραπτό συμφωνητικό. Φυσικά και ψηφίζουμε «κατά» σε αυτό.

Για την οικονομία του χρόνου, κύριε Πρόεδρε, θα είμαι πιο σύντομος.

Στο άρθρο 15 ψηφίζουμε «παρών».

Στο άρθρο 16 ψηφίζουμε «κατά».

Στο άρθρο 17, επίσης, είμαστε «κατά». Γιατί τι είναι η Βουλή; Είναι κάτι πέρα από το δημόσιο; Η Βουλή –θα έλεγα- είναι η επιτομή του δημόσιου χαρακτήρα. Έτσι πρέπει να είναι κανονικά η Βουλή. Άρα, λοιπόν, είμαστε «κατά».

Στο άρθρο 18 –που αφορά κάποια μισθοδοτικά των υπαλλήλων της Βουλής- είμαστε στο «παρών».

Στο άρθρο 19 ψηφίζουμε «παρών».

Στο άρθρο 20 ψηφίζουμε «παρών».

Στο άρθρο 21 αναφέρθηκα στην αρχή. Είναι ένα σωρό οργανικές θέσεις του καναλιού της Βουλής. Είμαστε «κατά».

Το άρθρο 22 αφορά θέματα των ειδικών φρουρών, που απασχολούνται στην Βουλή. Είναι ένα λογικό αίτημα των φρουρών της Βουλής. Είμαστε στο «ναι».

Στο άρθρο 23 ψηφίζουμε «παρών».

Στο άρθρο 24 είμαστε θετικοί, γιατί υπήρχε αυτή η σκανδαλώδης διάταξη στον Κανονισμό της Βουλής, ότι οι Βουλευτές στα Θερινά Τμήματα θα έχουν επιπλέον απολαβές. Και φυσικά δεν μπορούμε να είμαστε υπέρ σε αυτό. Και γενικά το κίνημά μας, από την πρώτη στιγμή που μπήκε στο ελληνικό Κοινοβούλιο, από το 2012, έχει συμβάλει στον περιορισμό των προνομίων –όποιος περιορισμός έχει γίνει μέχρι στιγμής- των Βουλευτών και είμαστε συνεπείς με τη γραμμή μας και ψηφίζουμε «ναι».

Στο άρθρο 25 ψηφίζουμε «ναι».

Στο άρθρο 26 ψηφίζουμε «ναι».

Το άρθρο 27 έχει απόλυτη σύνδεση με αυτά που σας έλεγα προηγουμένως για τα προνόμια των Βουλευτών και γι’ αυτό είμαστε «κατά».

Στο άρθρο 28 είναι ρυθμίσεις λειτουργίας του ιδρύματος της Βουλής και είμαστε «κατά».

Το άρθρο 29, που αφορά την έναρξη ισχύος, είναι ανούσιο άρθρο και. Δεν έχει κάποιο νόημα. Είμαστε «κατά».

Η κατάργηση επιδόματος στέγασης, στο πλαίσιο της ρύθμισης κάποιων σκανδαλωδών –θα έλεγα- προνομίων του παρελθόντος, είναι καλό που γίνεται. Ψηφίζουμε «ναι».

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Παππά.

Τον λόγο έχει ο κ. Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Παίρνω τον λόγο κυρίως για να εξηγήσω για ποιο λόγο ψηφίζουμε ορισμένα «παρών» και ένα «όχι», γιατί στην πλειοψηφία οι αλλαγές που γίνονται είναι θετικές.

Ξεκινάω με το άρθρο 4. Διαφωνούμε με τη μονοπρόσωπη διοίκηση από τον Πρόεδρο της Βουλής του καναλιού. Όχι ότι έχουμε καμμιά αυταπάτη από τη μέχρι τώρα εμπειρία ότι εάν διορίζεται από τον εκάστοτε Πρόεδρο –δεν είναι μόνο για τον σημερινό- το συμβούλιο, θα είναι κάπως διαφορετικά τα πράγματα. Γενικότερα, όμως, είναι καλύτερη μια συλλογικότερη λειτουργία και θα μπορούσε να γίνει μια συζήτηση γι’ αυτό.

Θα τα πάω με τη σειρά. Δεύτερον, για το άρθρο 7 η διαφωνία μας έγκειται στο γεγονός ότι εμείς είχαμε διαφωνήσει με τη διαδικασία επιλογής προϊσταμένων.

Στο άρθρο 10 ρυθμίζονται θέματα διαδικαστικά της εκκαθάρισης του Ταμείου Υπαλλήλων Βουλής, του ΤΑΥΒ, προκειμένου να ολοκληρωθεί η εκκαθάρισή του. Εμείς είχαμε διαφωνήσει με τη διάλυση και αυτού του ταμείου και άλλων ταμείων. Φυσικά, από τη στιγμή που έχει παρθεί η απόφαση και πάει για εκκαθάριση, πρέπει να δρομολογηθεί. Ωστόσο, για λόγους αρχής –όπως το κάναμε και για άλλα Ταμεία- ψηφίζουμε «παρών». Αλλιώς θα ψηφίζαμε κατά, εάν δεν καταλαβαίναμε την αναγκαιότητα του να προχωρήσει αυτή η εκκαθάριση, την οποία γνωρίζουν και οι εργαζόμενοι και έχουμε συζητήσει και με τη διοίκηση του σωματείου και έχουμε εξηγήσει αυτόν τον λόγο.

Επίσης, «παρών» θα ψηφίσουμε και στο άρθρο 21, που αφορά το κανάλι της Βουλής, με παρόμοιο σκεπτικό όπως και στα προηγούμενα.

Θέλω να πω δυο λόγια –και αυτό είναι σημαντικό γενικότερα πολιτικά- για το άρθρο 26. Το άρθρο 26 τι προβλέπει;

Προβλέπει ότι σχέδια νομοθετικών πράξεων της Ευρωπαϊκής Ένωσης έρχονται στα Υπουργεία, φυσικά, και έρχονται στην Επιτροπή Ευρωπαϊκών Υποθέσεων. Το καινούργιο είναι ότι μπορεί, αν ζητηθεί από το ένα τρίτο ή αν αποφασίσει ο Πρόεδρος της Βουλής, να έρθουν στη Βουλή και να γίνει συζήτηση. Δεν έχουμε διαφωνία για αυτό.

Αυτό που θέλουμε να πούμε είναι ότι είναι μια μεγάλη κοροϊδία απέναντι σε όλους τους λαούς της Ευρώπης. Αυτά θεσμοθετήθηκαν -τουλάχιστον τότε είχα και άμεση αντίληψη, γιατί ήμουν στο Ευρωκοινοβούλιο- για να κοροϊδεύουν τους λαούς της Ευρώπης ότι ακόμα και τα κοινοβούλια έχουν τη δυνατότητα να αλλάξουν τα σχέδια νόμων της Ευρωπαϊκής Ένωσης.

Αυτό που έχει αποδειχθεί, και δεν είναι πλέον επειδή το λέμε εμείς, είναι ότι εδώ έγραψαν στα παλιά τους τα παπούτσια δημοψηφίσματα που έγιναν στο παρελθόν. Εδώ υποχρέωσαν να γίνουν δεύτερα δημοψηφίσματα για να συμφωνήσουν για θέματα της Ευρωπαϊκής Ένωσης. Το ίδιο συμβαίνει και εδώ, γιατί αυτά δεν είναι δεσμευτικά. Ακόμα και αν –λέω θεωρητικά, δεν μπορεί να υπάρξει, βέβαια- όλα τα εθνικά κοινοβούλια πουν «όχι», δεν δεσμεύεται κανένα ευρωπαϊκό όργανο για να τα εφαρμόσει.

Δεν ψηφίζουμε «κατά» από την άποψη ότι θα δοθεί η δυνατότητα, όταν υπάρξει, να ενημερωθεί ακόμα περισσότερο ο ελληνικός λαός από το να περνούν χωρίς να γίνεται αυτή η συζήτηση. Ωστόσο, θέλουμε να το ξεκαθαρίσουμε και για όσους μας βλέπουν, αν μας βλέπουν -που αμφιβάλλω αν μας βλέπουν για τον Κανονισμό- αλλά γενικότερα και για να καταγραφεί αυτή θέση, γιατί έχει μία ιδιαίτερη σημασία.

Τέλος, «παρών» ψηφίζουμε και για το άρθρο 28, το τελευταίο άρθρο, που αφορά το Ίδρυμα της Βουλής για τον Κοινοβουλευτισμό και τη δημοκρατία από τη σκοπιά ότι είχαμε διαφωνήσει για τη συγκρότηση του Ιδρύματος. Όταν συγκροτήθηκε, είπαμε ότι δεν χρειάζεται. Τέλος πάντων, έχουμε και είχαμε πολλές επιφυλάξεις για μια σειρά δράσεις και για το τι και πώς το προβάλλει. Φυσικά, συμμετέχουμε στην επιτροπή, κάνουμε κάποιες προτάσεις, αλλά γενικά, λόγω αυτής της αντίληψης, ψηφίζουμε «παρών».

Τα υπόλοιπα δεν υπάρχει κανένας λόγος να τα εξηγήσω και να «φάω» χρόνο. Άλλωστε θα ψηφίσουμε ηλεκτρονικά.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Τον λόγο έχει ο συνάδελφος κ. Αθανάσιος Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Επειδή γίνεται πολύς θόρυβος, πιστεύω άδικος θόρυβος πολλές φορές, για τα προνόμια αυτών που εργάζονται στη Βουλή συμπεριλαμβανομένων και των Βουλευτών, θέλω να πω το εξής: Η Βουλή είναι ο ακρογωνιαίος λίθος. Πιστεύω ότι βάζει το τελευταίο λιθαράκι στην Κοινοβουλευτική Δημοκρατία και θα πρέπει όλοι να είμαστε πάρα πολύ προσεκτικοί με το τι εικόνα δίνουμε, πρώτα οι Βουλευτές και μετά, βεβαία, και οι υπάλληλοι της Βουλής.

Σας λέω κατ’ αρχάς, έτσι πρακτικά, ότι εμείς οι ίδιοι Βουλευτές που είμαστε σε επιτροπές που τραβάνε έναν χρόνο, όπως η Εξεταστική για την Υγεία, ζητήσαμε να μην έχουμε καμμία αμοιβή σε αυτές τις επιτροπές.

Επίσης, έχουν μειωθεί σε μεγάλο βαθμό -δεν έχει σχέση με αυτό το νομοσχέδιο, αλλά έχει μεγάλη σημασία, γιατί είναι η εικόνα της Βουλής- γενικώς οι αμοιβές. Ακούγαμε ότι «παίρνετε δέκα, δεκαπέντε χιλιάδες» και κάτι τέτοια. Θέλω, κατ’ αρχάς, να ενημερώσω, γιατί είναι μοναδική ευκαιρία, την κοινωνία ότι ο μισθός των Βουλευτών είναι γύρω στα πέντε χιλιάρικα, τουλάχιστον τόσα παίρνω εγώ, περίπου πέντε χιλιάδες με πέντε χιλιάδες διακόσια. Οι Βουλευτές της επαρχίας έχουν ένα προνόμιο γιατί ταξιδεύουν και είναι λογικό. Γιατί ακούω κάτι νούμερα που δεν έχουν σχέση με την πραγματικότητα, ότι «παίρνετε δέκα χιλιάδες» και τέτοια. Δεν ισχύει.

Σε ό,τι αφορά τώρα το συγκεκριμένο νομοσχέδιο, εγώ θα ήθελα, κατ’ αρχάς, να πω το εξής: Ανήκω στην κατηγορία των Βουλευτών –συγχωρήστε με, θα ευλογήσω τα γένια μου, αλλά έχει μεγάλη σημασία- που δεν μου αρέσει η σπατάλη.

Στο μέτρο των δυνατοτήτων μου δεν θέλω να επιβαρύνω την ελληνική κοινωνία με τα δικά μου τα προσωπικά έξοδα και έτσι έχω περιοριστεί να έχω μόνο δύο υπαλλήλους, που τους έχω απόλυτη ανάγκη για τα νομοσχέδια. Δεν έχω μετακλητούς –αυτό δεν σημαίνει ότι κάποιοι δεν τους χρειάζονται-, δεν έχω αστυνομικούς, δεν θέλω να έχω βουλευτικό αυτοκίνητο, δεν κάνω καν επάγγελμα και νομίζω ότι αυτό το πνεύμα λιτότητας θα πρέπει να κυριαρχήσει -και κυριαρχεί- στις προτάσεις του Προέδρου της Βουλής.

Το λέω αυτό, γιατί -με όλη την αγάπη και τον σεβασμό- χθες το βράδυ κάποιοι πάλι εδώ στη Βουλή –και οφείλω να το πω- ξενυχτίσαμε μαζί. Εγώ ήμουν εισηγητής, έφυγαν όλοι –ξέρω εγώ- δύο ώρες πιο πριν και εμείς έπρεπε να ψηφίσουμε, να υπογράψουμε στο τέλος. Κάποιοι υπάλληλοι ξενυχτάνε –για όνομα του θεού!- και πρέπει να είμαστε πολύ προσεκτικοί με τον τρόπο που αντιμετωπίζουμε τους υπαλλήλους της Βουλής.

Στο άρθρο 5 -και με όλο τον σεβασμό στους υπαλλήλους της Βουλής- πιστεύω ότι μάλλον είναι σωστό. Δεν απολύεται κανένας υπάλληλος που είναι παραπάνω, απλά η υπηρεσία φροντίζει να τον αξιοποιήσει σε ένα σημείο που τον έχει ανάγκη. Όταν ήμουν γιατρός εγώ σε δημόσιο νοσοκομείο, αυτό κάναμε. Δε νομίζω πια ότι είναι τόσο φοβερό, εάν στο γραφείο ενός Προέδρου αντί να είναι δεκαπέντε υπάλληλοι είναι δέκα και οι άλλοι πέντε χρειάζονται κάπου, χρειάζονται σε αυτούς τους υπαλλήλους που ήταν εχθές το βράδυ εδώ και ξενυχτούσαμε μαζί και τους λυπήθηκε η ψυχή μου.

Σε γενικές γραμμές –και τελειώνω- εμείς είμαστε αυτοί που πρέπει εδώ, στο Ελληνικό Κοινοβούλιο –και βάζω μαζί όλους τους εργαζόμενους και τους Βουλευτές-να δίνουμε το παράδειγμα σε μία εποχή που η ελληνική κοινωνία μαστίζεται. Ξέρουμε πάρα πολύ καλά ότι περνάει άσχημα και η λέξη «προνόμιο» ενοχλεί. Νομίζω ότι σε αυτήν την κατεύθυνση κινείται αυτή η πρόταση του νομοσχεδίου και εγώ προσωπικά την βλέπω σωστή και θα την υπερψηφίσω.

Ευχαριστώ, προς το παρόν.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Παπαχριστόπουλε.

Στη συνέχεια είναι η σειρά μου να λάβω τον λόγο. Θα μου επιτρέψετε, αν δεν έχει αντίρρηση κάποιος συνάδελφος, να τοποθετηθώ από εδώ, να μην κατέβω από την Έδρα, να ανέβει ο Πρόεδρος, να μην κάνουμε αυτήν την…

**ΘΕΟΔΩΡΟΣ ΔΡΙΤΣΑΣ:** Εγκρίνεται.

**ΠΡΟΕΔΡΕΥΩΝ (Σπυρίδων Λυκούδης):** Εγώ και ως μέλος της Επιτροπής Κανονισμού έχω ήδη τοποθετηθεί στην Επιτροπή Κανονισμού και έκανα όσες παρατηρήσεις νομίζω ότι έπρεπε να κάνω και τοποθετήθηκα θετικά. Νομίζω ότι η παρούσα πρόταση επιλύει εκκρεμότητες και ζητήματα που είχαν αναδειχθεί και υπ’ αυτήν την έννοια, επαναλαμβάνω, και από εδώ, στην ηλεκτρονική ψηφοφορία, θα καταδειχθεί η ψήφος μου, η οποία είναι θετική.

Ο συνάδελφος κ. Μάριος Γεωργιάδης έχει τον λόγο.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ, κύριε Πρόεδρε.

Θα ήθελα να κάνω δύο - τρεις επισημάνσεις όσον αφορά τους υπαλλήλους της Βουλής. Έχω ταχθεί κι εγώ πάρα πολλές φορές υπέρ τους, γιατί είναι εδώ για να μπορούν να μας βοηθάνε.

Πολλούς από εσάς σας έβλεπα δίπλα μου και εχθές και μέχρι αργά το βράδυ και σήμερα πάλι το πρωί είσαστε εδώ, οπότε θα εξακολουθήσω να σας στηρίζω όπως το κάνω πάντα.

Όσον αφορά τον κύριο καθηγητή και τη δουλειά που έχει γίνει και σε αυτή τη νέα βελτιωμένη πρόταση, που ήρθε για τον Κανονισμό της Βουλής, δίνουμε κι εμείς ως Ένωση Κεντρώων τα εύσημα και ευχαριστούμε πολύ για την στήριξή σας στις υπηρεσίες. Ένα θέμα, το οποίο είχα θέσει και στην Επιτροπή του Κανονισμού, είναι να επιλυθούν τα προβληματικά κομμάτια όσον αφορά τους Αντιπροέδρους της Βουλής για να μην συναντήσουμε αυτά που είχαν. Φαντάζομαι ότι οι υπηρεσίες δεν έχουν προλάβει ακόμη να τα φέρουν –αναφέρομαι στο τελευταίο συμβάν- οπότε θεωρώ ότι στην επόμενη ευκαιρία με τον Κανονισμό της Βουλής θα έρθουν.

Θα ήθελα να πω και κάποια πράγματα όσον αφορά το άρθρο 5. Από την πλευρά μου, θα ήθελα να πω ότι κατανοώ την πλευρά της Αξιωματικής Αντιπολίτευσης και των άλλων κομμάτων που έχουν παραπάνω υπαλλήλους για τις ανάγκες -και τους έχουν σωστά, δεν έχουν υπερβεί τον αριθμό μέχρι στιγμής- και κατανοώ ότι έχουν κάποιον προγραμματισμό, παρ’ όλα αυτά δεν θεωρώ ότι οι όποιοι δύο, τρεις, πέντε μήνες διαφορά θα τους δημιουργήσει τόσα πολλά προβλήματα, όπως τοποθετήθηκε και ο κύριος Πρόεδρος στον Κανονισμό, μίλησε τελευταίος και εγώ στήριξα το να έρθει στην επόμενη κοινοβουλευτική περίοδο.

Δεν γνωρίζουμε πότε θα είναι αυτή. Μπορεί να είναι τον Οκτώβριο. Εάν είναι τον Οκτώβριο, εάν έχουμε εκλογές και είναι η επόμενη κοινοβουλευτική περίοδος, θα έρθει νωρίτερα από την 1-1-2019 που έχετε προτείνει εσείς. Μπορεί να είναι τον Μάιο, μπορεί να είναι του χρόνου τον Οκτώβριο, αυτό δεν έχει να κάνει. Θεωρώ ότι μέχρι το τέλος του χρόνου έχουμε περίπου έξι μήνες, ώστε να μπορέσουν να λυθούν αυτά τα προβλήματα.

Το βασικότερο όλων, όμως, για το οποίο θα στηρίξουμε στο σύνολο αυτήν την πρόταση που φέρνει ο κύριος Πρόεδρος και γι’ αυτό το άρθρο, είναι, διότι δεν μπορούμε εμείς, ως Ένωση Κεντρώων, να φωνάζουμε και να λέμε ότι πρέπει να εξορθολογιστεί το δημόσιο, να εξορθολογιστούν οι υπηρεσίες γενικότερα και να δουλεύουν οι άνθρωποι στο σωστό πόστο, να ζητάμε να μειωθεί ο αριθμός των Βουλευτών και όταν έρχεται μια ρύθμιση ως προς αυτήν την κατεύθυνση, εμείς, ως Ένωση Κεντρώων, να μην τη στηρίζουμε. Είναι ο βασικότερος λόγος που λέμε «ναι» και στο άρθρο 5 και στηρίζουμε την πρόταση του Προέδρου της Βουλής. Γενικότερα, θεωρούμε ότι όλες οι αλλαγές που έρχονται μέσω του Κανονισμού είναι προς τη σωστή κατεύθυνση και γι’ αυτόν τον λόγο εμείς, ως Ένωση Κεντρώων, θα την υπερψηφίσουμε.

Σας ευχαριστώ πάρα πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Γεωργιάδη.

Ο Πρόεδρος της Βουλής κ. Νικόλαος Βούτσης έχει τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρίες και κύριοι συνάδελφοι, πάντοτε αυτή η συζήτηση δίνει το περιθώριο και για κάποια γενικότερα ζητήματα απολογιστικά της διαδρομής μας μέσα στη Βουλή και θα χρησιμοποιήσω σ’ αυτήν την κατεύθυνση τον χρόνο, όπως έκανε και ο Πρόεδρος, ο κ. Τραγάκης, και θα μπω κατευθείαν στο θέμα.

Πρώτον, θεωρώ ότι είναι πραγματικά πολύ σημαντικό –αυτό τονίστηκε- ότι η Βουλή, η οποία στο παρελθόν ακολουθούσε άλλες διαδικασίες για τις τοποθετήσεις γενικών διευθυντών, διευθυντών, προϊσταμένων κ.λπ., όπως και στο υπόλοιπο δημόσιο δηλαδή και κάτι παραπάνω, εδώ και έναν χρόνο έχει προχωρήσει σε πολύ σημαντικές πρωτοπόρες διαδικασίες, αξιολογικές και συγκεκριμένες διαδικασίες, με τις οποίες γίνονται αυτές οι τοποθετήσεις, οι καταλήψεις θέσεων κ.λπ.. Είναι κάτι πάρα πολύ σημαντικό.

Επειδή σ’ αυτήν εδώ την Αίθουσα πολιτικά μιλάμε και καλά κάνουμε, δεν είναι διαδικαστική συζήτηση, να μην διανοηθεί κανείς στο μέλλον, καμμία παράταξη, ακόμη και αυτή στην οποία ανήκω εγώ, να κάνει διαφορετικά αυτά τα πράγματα. Να μην το διανοηθεί, γιατί έχω ακούσει στον δημόσιο χώρο, στον δημόσιο λόγο, στη δημόσια συζήτηση, με διάφορα προσχήματα, να λέγεται γι’ αυτήν την προσπάθεια που γίνεται, που είναι τομή πραγματικά και γίνεται και κάτω και από την πίεση των καταστάσεων που βρέθηκε η χώρα –δυστυχώς, έπρεπε να φτάσουμε εκεί, για να πάμε στα αυτονόητα και για το δημόσιο και για τους δημοσίους υπαλλήλους κ.λπ.- ότι αυτά θα αλλάξουν, εάν πρόκειται να έρθει μια άλλη κατάσταση και θα επανέλθουμε στο άγιο προηγούμενο καθεστώς. Θα είναι τεράστιο λάθος, θα είναι πλήγμα για τη δημοκρατία, θα είναι πλήγμα και για τους υπαλλήλους εδώ πέρα μέσα στη Βουλή. Απ’ αυτό το καθεστώς πιστεύω ότι πρέπει τελεσίδικα να φύγουμε.

Δεύτερον, πιστεύω ότι με σωστά βήματα αυτό που είχαμε πει εξαρχής σε σχέση με τη διαβούλευση που γίνεται για τον Κανονισμό πορευόμαστε. Θυμάστε την κατάσταση. Υπήρχαν πολλοί κανονισμοί, πέραν του Κανονισμού, ειδικοί κανονισμοί για τις υπηρεσίες κ.λπ., οι οποίοι δεν συζητούνταν μέσα στην Ολομέλεια της Βουλής ή ακόμα και οι μερικές επιδιορθώσεις που γίνονταν στον Γενικό Κανονισμό και στο Μέρος Α΄ και στο Μέρος Β΄ γίνονταν πολύ γρήγορα, πολύ βιαστικά, τις περισσότερες ή όλες τις φορές χωρίς καμμία διαβούλευση με τα κόμματα ή με τον Σύλλογο των Υπαλλήλων της Βουλής και εν πάση περιπτώσει, χωρίς καμμία αναλυτική συζήτηση, όπως γίνεται τώρα.

Φύγαμε απ’ αυτήν την ηλικία. Επαναλαμβάνω, φύγαμε όλοι μαζί. Δεν είναι έργο μόνο της παρούσας διοίκησης της Βουλής ή της Πλειοψηφίας, αλλά φύγαμε όλοι μαζί απ’ αυτήν την κατάσταση και έχουμε πάει σε μία κατάσταση, όπου ο Κανονισμός πλέον έχει μαζευτεί σ’ ένα corpus. Είναι όλα γνωστά και προσβάσιμα και προσπελάσιμα σε όλους, όπως και οι προτάσεις για αναθεωρήσεις και συνεχείς εκσυγχρονισμούς, διότι είναι μία ζωντανή υπόθεση.

Ο Κανονισμός της Βουλής δεν είναι ένα αμετακίνητο πράγμα, όπως είναι σε άλλες υπηρεσίες για την ευταξία της λειτουργίας τους. Το αντιλαμβανόμαστε αυτό. Πρέπει να εναρμονίζεται συνεχώς με τον παλμό των γεγονότων, με τον παλμό των αναγκών, με τον παλμό των καταστάσεων που διαμορφώνονται.

Επ’ αυτού, πιστεύω ότι όλοι μαζί έχουμε βάλει ένα αποτύπωμα πάρα πολύ θετικό. Θα ήθελα να συγχαρώ από ψυχής και τους συνεργάτες μου και την Επιστημονική Υπηρεσία της Βουλής, τον κ. Μαυριά, αλλά και άλλους συναδέλφους μέσα από εκεί. Θέλω να τονίσω ιδιαίτερα τον κ. Δημήτρη Κανελλόπουλο. Θα ήθελα, όμως, να ευχαριστήσω και άλλους συναδέλφους, αλλά και τον σύλλογο, για τη θετική τους συμβολή σ’ αυτή τη διαδικασία, που κρατάει τώρα τρία χρόνια. Το πηγαίνουμε σιγά-σιγά και το διαμορφώνουμε.

Δεν θέλω να ξεχάσουμε -και το λέω για να γραφτεί στα Πρακτικά- ότι υπάρχει δέσμευση πως αφού κλείσουμε όλον τον Κανονισμό, ύστερα θα γίνει και μια γλωσσολογική επιμέλεια -την άλλη επιμέλεια, δηλαδή να μην υπάρχουν αλληλοεπικαλύψεις κ.λπ., την έχει κάνει η επιτροπή υπό τον καθηγητή- για την εναρμόνιση του λόγου μας, ως προς τα φύλα, ως προς το γυναικείο και το ανδρικό φύλο. Δηλαδή, όλος ο Κανονισμός θα είναι γραμμένος έτσι ώστε να αντανακλά τις σύγχρονες απαιτήσεις και να ξεπερνά μια ρητορική, που πολλές φορές, μέσα στη Βουλή και όχι μόνο, έχει ξεφύγει και είναι, ας πούμε, μονοδιάστατη. Αλλά αυτό θα το δούμε όταν έρθει η ώρα. Πάντως, θα γίνει μια τέτοια εναρμόνιση. Επ’ αυτού έχουμε δεσμευτεί.

Τρίτον, θεωρώ πάρα πολύ σημαντικό ότι κλείνουμε κάποιες σοβαρές εκκρεμότητες που αφορούν -το τονίσαμε και προηγούμενα- το ΤΑΥΒ, το ΛΑΥΒ κ.λπ.. Αυτό το κλείσιμο γίνεται με συναίνεση, σε μια προσπάθεια κάποια ζητήματα που αφορούσαν ταμεία αλληλοβοήθειας και όλη αυτή τη διαδικασία, πλέον να εναρμονιστούν κι αυτά με τη σύγχρονη κατάσταση, το σύγχρονο νομοθετικό πλαίσιο, το ευρύτερο, και ταυτόχρονα να φύγουν από την επικινδυνότητα ευθυνών άνθρωποι, οι οποίοι ήταν όμηροι μιας διαδικασίας για χρόνια. Πιστεύω πως είναι μια σωστή διαδικασία.

Έρχομαι σε ένα θέμα, το οποίο θεωρώ σημαντικό. Είναι τα ζητήματα του πόθεν έσχες, που τα έβαλε ως παρεμπίπτοντα ο πρόεδρος. Συμφωνώ απολύτως μαζί σας που τα θέσατε δημόσια. Διότι ετοιμάζεται και νέο νομοθετικό πλαίσιο για το πόθεν έσχες συνολικά, το οποίο θα πρέπει να συζητήσουμε και το οποίο ενδεχομένως θα έχει περισσότερα αγκάθια ή αναντιστοιχίες και αντιφάσεις, σαν αυτές που εσείς θέσατε. Καλά κάνατε και το θέσατε δημόσια.

Έρχομαι τώρα να μιλήσω για το ζήτημα των υπαλλήλων της Βουλής. Κυρίες και κύριοι συνάδελφοι, δεν αποδέχομαι τις επιθέσεις οι οποίες γίνονται -και θα είμαι πάρα πολύ συγκεκριμένος- απέναντι στους υπαλλήλους της Βουλής.

Κατά πρώτον, θεωρώ προσωπικά αδιανόητο, επειδή η Βουλή έχει εγκληθεί ενώπιον της δικαιοσύνης από τέσσερις πρώην αξιωματούχους, διευθυντές κ.λπ. της Βουλής -έχουν κάθε δικαίωμα, δεν πάει εκεί το αδιανόητο- να εγκαλούνται για την αυτονόητη κατ’ εμέ παρουσία τους στα όργανα τα οποία κάνουν τις κρίσεις. Έχουν κάθε δικαίωμα -το επαναλαμβάνω για δεύτερη φορά- να προσφεύγουν στα διοικητικά δικαστήρια για τις κρίσεις που γίνονται. Είναι άδικο αυτό. Διότι αποτελεί, επαναλαμβάνω, αυτονόητη συμμετοχή για το γίγνεσθαι της Βουλής και δεν πρέπει να πάμε πίσω απ’ αυτό. Δηλαδή, υπάρχει η επίκληση της συμμετοχή τους ως αιτία για την ακυρότητα της διαδικασίας που έγινε. Και το λέω δημοσίως.

Κυρίως, όμως, δεν αποδέχομαι μια περιρρέουσα λαϊκίστικη φιλολογία –και επ’ αυτού αναφέρθηκε ο κύριος Πρόεδρος, ο κ. Τραγάκης- η οποία μας δυσκολεύει όλους μας και θέτει επί της ουσίας το εξής ζήτημα: Στη Βουλή υπάρχουν πάρα πολλοί που δεν χρειάζονται και που δεν δουλεύουν και πολύ και αυξάνονται αυτοί και ότι οι ίδιοι προφανώς, έχουν το μερίδιο της ευθύνης που τους αναλογεί, διότι επί της ουσίας, κάποιοι εξ αυτών, κινούνται στην γκρίζα ζώνη της αργομισθίας.

Πρόκειται περί μίας πολύ μεγάλης αδικίας. Θέλω να είμαι πολύ συγκεκριμένος. Δεν έφυγε κανείς αυτά τα τριάμισι χρόνια που ήταν υπάλληλος της Βουλής. Υπήρξαν ανάγκες για τόσους και περισσότερους υπαλλήλους της Βουλής. Και υπάρχουν ακόμα ανάγκες -αναφερθήκατε κι εσείς στο οργανόγραμμα- όχι μόνο, διότι δεν έχει συμπληρωθεί το οργανόγραμμα, αλλά γιατί η Βουλή έχει –δεν θα ποσοτικοποιήσω- επαυξήσει κατά πολύ τη δραστηριότητά της, όχι μόνο μέσα στο καθ’ αυτό κοινοβουλευτικό, νομοθετικό έργο -ήταν και αυτή η πολύ κρίσιμη πενταετία, οκταετία, όλοι το ζήσαμε αυτό- αλλά κυρίως, σε σχέση με την επαφή της με την κοινωνία, με την επαφή της με τα σύγχρονα μέσα ηλεκτρονικής διακυβέρνησης, με τη δραστηριότητα του Ιδρύματος, με την ανάληψη σειράς εργολαβιών, οι οποίες ήδη εξελίσσονται –ή θα εξελιχθούν- και που απαιτούν εξειδικευμένο δυναμικό, με τη θεσμοθέτηση Νομικής Υπηρεσίας, με τη θεσμοθέτηση τμήματος για τα αρχεία. Η Βουλή δεν είχε τέτοιο τμήμα, όπως δεν είχε και περιουσιολόγιο. Δεν είχε τίποτα. Ούτε κτηματολόγιο είχε ούτε περιουσιολόγιο. Δεν υπήρχαν αυτοί οι φάκελοι, κυρίες και κύριοι συνάδελφοι.

Θα μπορούσα αναλυτικά, λοιπόν, να σας πω ότι, ακόμα και αν υπήρχαν γκρίζες περιοχές –η αργομισθία ήταν βαρύ που είπα προηγούμενα- λειψής λειτουργίας ενός μέρους του δυναμικού της Βουλής, δεν φταίει, βεβαίως, καθόλου, ούτε ένας εκ των υπαλλήλων της Βουλής. Κατ’ αρχάς, είχε διπλασιαστεί μέσα σε δώδεκα χρόνια ο αριθμός τους. Κατά δεύτερον, εκ των πραγμάτων, ήταν αποτέλεσμα μίας κυρίως σαφούς πελατειακής νοοτροπίας για τις προσλήψεις.

Αυτό το λέω εν παρενθέσει, για να πω ότι ακόμη και αν υπήρχαν κάποιες τέτοιες περιοχές αναδουλειάς, μέσα από την πολιτική, την όποια έχουμε κάνει για να αναπτυχθεί η δουλειά της Βουλής μέσα σε όλους αυτούς τους τομείς -να εκσυγχρονιστούν οι υπηρεσίες κ.τ.λ.- αυτή τη στιγμή, όχι απλώς δουλεύουν όλοι, οι κυρίες και οι κύριοι που είναι στη Βουλή, αλλά λείπουν κιόλας από το προσωπικό.

Είχα δεσμευθεί και πέρσι –και το λέω και φέτος δημοσίως- ότι όλοι –εν προκειμένω, νομίζω είναι δεκαεπτά- ότι όσοι προβλέπονται από τη νομοθεσία με το ένα προς τέσσερα που ίσχυε τα τρία προηγούμενα χρόνια –τόσοι αναλογούσαν στη Βουλή για μόνιμους υπαλλήλους- το σύνολο αυτών των υπαλλήλων, μέσα από προκήρυξη η οποία θα γίνει το καλοκαίρι μέσα από διαδικασίες ΑΣΕΠ, θα προσληφθούν για συγκεκριμένες δραστηριότητες και τομείς δουλειάς της Βουλής. Και αυτό είναι συναπόφασή μας.

Γιατί το λέω αυτό; Διότι δεν είναι δυνατόν να δημιουργείται μία εντύπωση ότι εδώ προστίθενται υπάλληλοι στα πλαίσια οποιασδήποτε αντίληψης –κομματικού, μη κομματικού κράτους κ.τ.λ.- και να διαμορφώνονται αντιπαλότητες και αντιπαραθέσεις και ένας λαϊκίστικος δημόσιος λόγος που θίγει και εμάς, αλλά και τους ίδιους τους υπαλλήλους της Βουλής.

Παραδείγματος χάριν, δεν είναι δυνατόν να μη βλέπουμε ότι στο κανάλι είναι λιγότεροι τώρα απ’ ό,τι ήταν προηγούμενα. Και για το κανάλι λέω, με αφορμή αυτά που είπε και ο κ. Παππάς, το εξής. Έχετε αντιληφθεί όλοι -και από καμμία πολιτική δύναμη, πέραν της Χρυσής Αυγής, για συγκεκριμένους λόγους δεν έχουν υπάρξει ενστάσεις- ότι ποιοτικά από κάθε άποψη τεχνολογική, προγράμματος, εκπομπών, επαφής με τον κόσμο, ακροαματικότητας έχει διπλασιαστεί και τριπλασιαστεί η εμβέλειά του, πέραν της σωστής κάλυψης που γίνεται στις πολύωρες διαδικασίες εδώ μέσα, που είναι η κύρια λειτουργία του. Περισσότεροι χρειάζονται και εκεί.

Θέλω να είμαι προκλητικός για μερικά πράγματα και παίρνω πλήρως την πολιτική ευθύνη γι’ αυτά που λέω. Και σας λέω ότι μπορούμε να πούμε για μία-μία υπηρεσία.

Τι γίνεται, λοιπόν; Επειδή για λόγους πολιτικής απόφασης εδώ εξήντα δύο κυρίες και κύριοι, καθαρίστριες και καθαριστές, οι ίδιοι που δούλευαν στα συνεργεία των εργολάβων και που δεν προσμετρώνται στους υπαλλήλους της Βουλής, τώρα έχουν περάσει στη Βουλή μέσα από μία κανονική διαδικασία, υφιστάμεθα δημοσίως, μεθοδευμένα, συστηματικά, μία κριτική ότι: «Ήταν τόσοι. Παραλάβαν τόσους και είναι επιπλέον εκατόν είκοσι περίπου», εκ των οποίων σας λέω, ότι η πρώτη δόση, περίπου εξήντα είναι οι καθαρίστριες και οι καθαριστές που ήταν μέσω συνεργείων. Φτάνει μόνο σήμερα να δείτε site και εφημερίδες ολοσέλιδες. Εγώ σέβομαι απεριόριστα τους δημοσιογράφους και τον τρόπο που λειτουργούν και το λειτούργημά τους, γι’ αυτό είμαι πάρα πολύ προσεκτικός και το εννοώ αυτό που λέω.

Παίρνω πίσω την πρόταση η οποία γίνεται στο όνομά μου σήμερα στην Ολομέλεια της Βουλής σε σχέση με τους ειδικούς φρουρούς. Ζητώ να παγώσει αυτή η επεξεργασία που έχουμε κάνει. Δεσμεύομαι απολύτως σε αυτό το ζήτημα, επειδή απασχολεί ανθρώπους και οικογένειες. Θα το επιλύσουμε στην προσεχή σύνοδο της Βουλής, δηλαδή στην προσεχή αναθεώρηση του Κανονισμού, διότι δεν είμαι διατεθειμένος, επειδή αφορά εξήντα οκτώ υπαλλήλους της Βουλής, οι οποίοι θα προσμετρηθούν άμεσα μετά τη σημερινή μας ψηφοφορία στο υπαλληλικό δυναμικό της Βουλής.

Ενδεχομένως μέσα σε όλο καλοκαίρι θα λένε ότι στις 14 Ιουλίου άλλοι εξήντα οκτώ «κατακόκκινοι» του Βούτση μπήκαν στη Βουλή και εγώ δεν μπορώ να κυκλοφορώ στον δρόμο, όχι για το μακεδονικό ή για τα άλλα. Ελάτε να δείτε, κυκλοφορώ πολύ πιο άνετα από πάρα πολλούς εδώ πέρα μέσα, σε όλη την Ελλάδα. Αφήστε τα αυτά. Αλλά με πιάνει κόσμος που εύλογα θέλει και το παιδί του να έχει μία τέτοια τύχη, αφού κάπου αναφέρεται σήμερα «αν έχεις Βούτση ή μπάρμπα στην Κορώνη, μπαίνεις στη Βουλή αύριο».

Πώς μπορώ να έχω εγώ τώρα αυτή την πίεση και να απολογούμαι στον καθένα; Μιλάω και ατομικά. Ή πώς μπορεί η Βουλή να έχει αυτή την αρά, ότι εξήντα οκτώ μαζευτήκαν χθες επειδή ήταν δικά τους παιδιά;

Ξέρω πως ξέρετε όλοι πως δεν έχουν καμμία σχέση -και γι’ αυτό δεν ψάχνουμε κομματικές ταυτότητες εδώ πέρα μέσα- οι εν λόγω ειδικοί φρουροί με το κόμμα μας και καλά κάνουν ή έχουν και πάλι δεν το ξέρω γιατί δεν τους ρωτήσαμε. Πλην, όμως, έτσι περνάει προς την κοινωνία.

Άρα, λοιπόν, στους περίπου εκατόν είκοσι περίπου, που είναι και καθαρίστριες, το οποίο, επαναλαμβάνω, ότι σε μαζικά μέσα ενημέρωσης δόθηκε χθες, θα προστεθούν αύριο άλλοι εξήντα οκτώ και θα πρέπει να απολογούμαστε. Είναι απαράδεκτα πράγματα, όταν μάλιστα και η Ολομέλεια πρέπει να γνωρίζει ότι αυτό το Σώμα δημιουργήθηκε από έναν πρώην Πρόεδρο της Βουλής.

Τιμώ όλους τους πρώην Προέδρους της Βουλής. Το έχετε καταλάβει ότι δεν έχω μιλήσει ποτέ για κανέναν και για καμμία εδώ μέσα για το έργο τους. Ό,τι παραλάβαμε, παραλάβαμε. Ήταν πολλά θετικά. Από εκεί και πέρα, ο καθένας αποτιμάται και για τα αρνητικά, τις αποκρύψεις ή την αβελτηρία και τη μη επίλυση ζητημάτων. Δεν αναφέρομαι σε αυτά.

Όμως, όλο αυτό το σώμα προέκυψε ξαφνικά, ως επιπρόσθετο υπαλληλικό δυναμικό δίπλα στη Βουλή, εν μια νυκτί από έναν πρώην Πρόεδρο της Βουλής πριν από μερικά χρόνια και τώρα ερχόμαστε -και καλά κάνουμε και είμαστε υποχρεωμένοι να το κάνουμε, σας λέω ότι δεσμεύομαι ότι θα το κάνουμε- να τακτοποιήσουμε αυτή την υπόθεση. Μη βγούμε και δαρμένοι.

Πρέπει επ’ αυτών των ζητημάτων να υπάρχει μια ενημέρωση όλων, έτσι ώστε να μην έχουμε τέτοια προβλήματα.

Υπάρχουν και κάποιου άλλου είδους εναρμονίσεις τις οποίες θα πρέπει να κάνουμε προς το κοινό αίσθημα. Αναφέρθηκε προηγούμενα και το ζήτημα που είπαμε για το ενοίκιο των Βουλευτών κ.λπ., που είναι προς απόφαση.

Επιτρέψετε μου να σας πω ότι δεν είναι δυνατόν, ακριβώς επειδή η Βουλή βρίσκεται στην Αθήνα, πέραν των σωστών ενισχύσεων που δίνονται για όλους τους Βουλευτές της περιφέρειας, που δεν έχουν ένα σπίτι στην Αθήνα για να μπορούν να κάνουν τη δουλειά τους εδώ, να υπάρχει ένα παράλληλο καθεστώς, όπως υπήρχε μέχρι τώρα. Νομίμως υπήρχε. Όμως, αυτό θα πρέπει να σταματήσει από τη νέα περίοδο, όχι από τη νέα σύνοδο, διότι ακριβώς κάποιοι συνάδελφοι έχουν συμβόλαια κ.λπ.. Όμως, θα τους σταματήσουμε. Θα πάρουμε τώρα την απόφαση. Εννοώ ένα καθεστώς γραφείων πολιτικών ή άλλων διευκολύνσεων στις περιφέρειές τους και, μάλιστα, με τη ρήτρα των είκοσι τεσσάρων χιλιομέτρων, αν είναι από την έδρα του νομού ή οτιδήποτε άλλο.

Αυτό αντιλαμβάνεστε πως κατ’ αρχάς διαμόρφωνε ένα πλήρες καθεστώς ανισοτιμίας ανάμεσα σε όλους τους Βουλευτές, εννοώ και της περιφέρειας, διότι άλλοι έκαναν χρήση, άλλοι δεν έκαναν χρήση κ.λπ.. Δεν είναι σωστά πράγματα αυτά και θα πρέπει εμείς πρώτοι να τα προλαβαίνουμε.

Όπως, επίσης, δεσμεύομαι ότι στην παρούσα τελευταία σύνοδο της Βουλής θα δούμε απολύτως -τα στοιχεία τα έχουμε και όλα τα έχουμε και όταν λέω θα δούμε, εννοώ θα δούμε για να αποφασίσουμε- όλο το καθεστώς της φύλαξης των πρώην Προέδρων Βουλής, Αρχηγών Βουλής, Πρωθυπουργών και όλων των πολύ άξιων ανθρώπων, που άφησαν το αποτύπωμά τους εδώ πέρα μέσα και που ζουν τώρα και παράγουν πολιτικό έργο και δημόσια δραστηριότητα και οι οποίοι έχουν καθεμιά και καθένας εξ αυτών έναν συγκεκριμένο αριθμό που δεσμεύουν από την αστυνομική δύναμη της χώρας. Είναι καλές οι συζητήσεις για ανομία και για μια σειρά από άλλα πράγματα, αλλά θα πρέπει να αφορούν και εμάς και την όποια ανισοτιμία υπάρχει και σ’ αυτό το επίπεδο εδώ πέρα μέσα.

Υπάρχει και μια σειρά από άλλα ζητήματα. Ας έρθω και στο άρθρο 5, στο οποίο υπάρχουν ενστάσεις, απ’ ότι κατάλαβα, για τους υπηρετούντες υπαλλήλους της Βουλής στα κόμματα, στις γραμματείες των κομμάτων κ.λπ.. Προφανώς δεν μιλάμε επ’ αυτού. Δεν υπάρχει κανένα ζήτημα. Και αυτό είναι κάτι που θέλω να διευκρινίσω.

Όπως είπε ο κύριος Πρόεδρος, δεν μιλάμε για όσους είναι αποσπασμένοι, διότι υπάρχει, επίσης, ειδικό καθεστώς στους Αντιπροέδρους, στους Προέδρους των κομμάτων, στους Αρχηγούς των κομμάτων. Δηλαδή, αυτοί είναι πέραν αυτού του αριθμού. Οι είκοσι εννιά για τη Νέα Δημοκρατία, οι δεκαέξι για το ΠΑΣΟΚ, οι οκτώ για τον ΣΥΡΙΖΑ, οι άλλοι για τα άλλα κόμματα είναι πέραν αυτών οι οποίοι είναι αποσπασμένοι στους άλλους «αξιωματούχους» της Βουλής.

Για αυτό ερχόμαστε να εξορθολογήσουμε αυτό το πράγμα για τώρα και για το μέλλον. Τα δύο πρώτα κόμματα, η Αξιωματική Αντιπολίτευση και το κυβερνών κόμμα, επειδή έχουν τους εισηγητές τους, έχουν βαρύνουσα παρουσία μέσα στη Βουλή, θα έχουν ίσο αριθμό υπαλλήλων από τους υπαλλήλους της Βουλής σε ικανό αριθμό, είκοσι, για το τρίτο κόμμα δέκα και για τα άλλα κόμματα από πέντε υπαλλήλους.

Υπάρχουν κόμματα, όπως το ΚΚΕ, παραδείγματος χάριν, που δεν έχει χρησιμοποιήσει καθόλου αυτή τη μεγάλη δυνατότητα που δίνει η ίδια η Βουλή ιδίοις εξόδοις να υπάρχει στελέχωση των υπηρεσιών τους. Το κυβερνών σήμερα κόμμα, επίσης, έχει τριάμισι χρόνια από οκτώ, όσους είχε και προηγούμενα.

Άρα θα παρακαλούσα πάρα πολύ επ’ αυτού του τόσο εύλογου θέματος και του τόσο αυτονόητου να μη συνεχίσουν να υπάρχουν αντιρρήσεις.

Με συγχωρείτε, διότι μακρηγόρησα και μακρηγορώ -τελειώνω-, αλλά πιστεύω ότι μερικά πράγματα θα πρέπει να διευκρινιστούν.

Κυρίες και κύριοι συνάδελφοι, γίνεται μια δουλειά από όλους μας, έτσι ώστε η Βουλή σε αυτά τα πολύ δύσκολα χρόνια, που για τη μεγάλη πλειοψηφία του ελληνικού λαού φάνταζε -σαν προδιάθεση το λέω- σαν ένα μαυσωλείο και ταυτόχρονα σαν ένας χώρος όπου βασικά ελαμβάνοντο αντικοινωνικές αποφάσεις, να έχει μια επικοινωνία ζωντανή, δημιουργική, ζωογόνα, εμπιστοσύνης με την κοινωνία. Περί αυτού πρόκειται.

Συμψηφίζονται αυτά τα δύο; Όχι. Συνυπάρχουν, όμως και δημιουργούν μια εντύπωση στις εκατόν είκοσι χιλιάδες κόσμο, παραδείγματος χάριν, που επισκέφτηκαν την έκθεση «Καποδίστριας»- που τώρα πήγε στο Ναύπλιο, έχει πάει στην Κέρκυρα-, στις σαράντα βιβλιοθήκες που αιμοδοτούνται από τη Βιβλιοθήκη της Βουλής με το δίκτυο, στο πλήθος των εκδόσεων, των εκδηλώσεων, των εκθέσεων, των επιχορηγήσεων, των ζητημάτων που αφορούν στην ανασύσταση της ιστορικής μνήμης σε όλη την Ελλάδα, σε όλη την περιφέρεια. Μειώνεται δραματικά με θετικό πρόσημο -και ευτυχώς- και υπέρ του πολιτικού συστήματος, με πρόσημο δημοκρατίας, αυτή η απόσταση του κόσμου και του λαού από τη Βουλή.

Υπήρχε, δηλαδή, και πολιτικό σκεπτικό -διότι δεν είμαστε ούτε έμπειροι περί τη διακυβέρνηση ούτε διαχειριστές γενικώς των πραγμάτων που βρήκαμε- για αυτή τη λειτουργία της Βουλής, που, σε ό,τι με αφορά, θα προσπαθήσω να συνεχίσει στην ίδια ρότα σε όλα τα επίπεδα, σε όλα τα ζητήματα, με διαφάνεια απόλυτη αλλά και με αποτελεσματικότητα σημαντική, η οποία πιστεύω ότι θα είναι υπέρ της δημοκρατίας και υπέρ ενός πολιτικού συστήματος που αναδιαμορφώνεται εν όψει και της εξόδου της χώρας από τις μνημονιακές δεσμεύσεις, για να αντιμετωπίσει εκ μέρους των συμπολιτών μας τα επόμενα χρόνια, που θα είναι πάρα πολύ δύσκολα και για τη χώρα μας και για την Ευρώπη και την περιοχή μας.

Πιστεύω πως γίνεται μια πολύ καλή δουλειά και θα ήθελα και πάλι να ευχαριστήσω από καρδιάς όλους τους εργαζόμενους και τις εργαζόμενες εδώ, τον Σύλλογο των Υπαλλήλων της Βουλής και, βεβαίως, την Επιστημονική Επιτροπή, το Ίδρυμα της Βουλής, όλες τις υπηρεσίες. Από εκεί και πέρα, για τους πιο άμεσους συνεργάτες μου αυτές οι ευχαριστίες μπορούν να δοθούν και κατ’ ιδίαν. Όλοι μαζί κρινόμαστε από όλους.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Πρόεδρε.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Κύριε Πρόεδρε, εάν μου επιτρέπετε για ένα λεπτό.

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Θα ήθελα σε αυτά που αποτυπώθηκαν από τον κύριο Πρόεδρο, επειδή αναπτύχθηκε μια πλούσια δράση της Βουλής, να πω ότι νομίζω ότι παρέλειψε να πει ότι, παρ’ όλα αυτά, οι δαπάνες της Βουλής έχουν μειωθεί και έχουν εξοικονομηθεί περίπου 130 εκατομμύρια, αν ξέρω καλά. Νομίζω ότι ήταν μια αναγκαία συμπλήρωση.

**ΠΡΟΕΔΡΕΥΩΝ (Σπυρίδων Λυκούδης):** Ωραία.

Ευχαριστώ, κυρία Κοζομπόλη.

**ΙΩΑΝΝΗΣ ΤΡΑΓΑΚΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, θέλετε κάτι;

**ΙΩΑΝΝΗΣ ΤΡΑΓΑΚΗΣ:** Θέλω να πω κάτι για ένα και μόνο σημείο.

Δηλαδή, το άρθρο 22 το αποσύρετε, κύριε Πρόεδρε, για τους ειδικούς φρουρούς;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Βεβαίως, μέχρι την επόμενη φορά που θα το φέρουμε το ίδιο…

**ΙΩΑΝΝΗΣ ΤΡΑΓΑΚΗΣ:** Να το διευκρινίσουμε, κύριε Πρόεδρε. Όπως ξέρετε, βάσει της νομοθεσίας που υπάρχει, πρέπει να ανανεωθούν οι συμβάσεις των ειδικών φρουρών για πέντε ακόμα χρόνια. Άρα είπατε ότι, αποσύροντας αυτό το άρθρο, θα το ξαναδούμε τον Οκτώβριο στην ίδια βάση που υπάρχει ήδη στο άρθρο 22. Διότι, πράγματι, είπατε ότι αυτοί οι ειδικοί φρουροί μπήκαν σε κάποια άλλη περίοδο, που δεν αφορούσε εμάς…

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Μια άλλη περίοδο.

**ΙΩΑΝΝΗΣ ΤΡΑΓΑΚΗΣ:** Μια άλλη περίοδο. Και ήταν σε καθήκοντα ενόπλων υπαλλήλων Βουλής, δηλαδή ήταν ένοπλοι υπάλληλοι Βουλής, οι οποίοι θα μπορούσαν να χρησιμοποιηθούν, βάσει των πτυχίων τους. Διότι, κάνοντας μια ανθρωπογεωγραφία σε αυτούς, θα διαπιστώσουμε ότι υπάρχουν άνθρωποι οι οποίοι μπορούν να προσφέρουν πάρα πολλά σε ορισμένες υπηρεσίες της Βουλής. Η ρύθμιση που κάνατε ήταν σωστή. Θα ήθελα, λοιπόν, να πάρω για μία ακόμη φορά τη διαβεβαίωσή σας ότι θα το δούμε τον Οκτώβριο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Βεβαίως. Συμφωνώ απολύτως. Κρατάμε και την πρώτη παράγραφο του άρθρου 22, διότι είναι διαδικαστικό, για να μην αφαιρεθεί. Το εντόπισε τώρα η Γενική Διευθύντρια.

**ΙΩΑΝΝΗΣ ΤΡΑΓΑΚΗΣ:** Επίσης, το άλλο θέμα που έθεσα, κύριε Πρόεδρε, για την εναρμόνιση με το δίκαιο που υπάρχει στις δημόσιες υπηρεσίες, σ' ό,τι αφορά τους αποσπασμένους, να το ξαναδούμε και αυτό τον Οκτώβριο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Όλα θα τα ξαναδούμε και θα προσθέτουμε νούμερα και θα μας βγαίνουν κόκκινα τα νούμερα.

**ΙΩΑΝΝΗΣ ΤΡΑΓΑΚΗΣ:** Δεν έχει σημασία.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Δεν έχει σημασία. Το ξέρω. Αλίμονο. Για εμένα προσωπικά, δυστυχώς, δεν έχει σημασία. Περνάω πάνω από όλα αυτά. Όμως, δεν είναι έτσι. Τι να κάνουμε τώρα; Θα το δούμε. Θα τα δούμε όλα, κύριε Πρόεδρε. Έχουμε δεσμευθεί ότι θα τα δούμε όλα.

**ΙΩΑΝΝΗΣ ΤΡΑΓΑΚΗΣ:** Και οι δυο μας έχουμε σπουδάσει θετικές επιστήμες.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Πολύ θετικές, μάλιστα, όχι απλώς θετικές.

**ΙΩΑΝΝΗΣ ΤΡΑΓΑΚΗΣ:** Πολλές φορές τα νούμερα δεν λένε την αλήθεια.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ, κύριε Τραγάκη.

Δηλαδή το άρθρο 22 μένει ως προς την πρώτη παράγραφο, κύριε Πρόεδρε; Το άρθρο 22 παραμένει ως προς την πρώτη παράγραφο και φεύγει η δεύτερη;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ναι.

**ΠΡΟΕΔΡΕΥΩΝ (Σπυρίδων Λυκούδης):** Ωραία.

Κύριε Παππά, ζητήσατε τον λόγο.

**ΧΡΗΣΤΟΣ ΠΑΠΠΑΣ:** Προτού κηρύξετε περαιωμένη τη συζήτηση και εφόσον δώσατε τον λόγο στους υπόλοιπους Κοινοβουλευτικούς Εκπροσώπους, θα ήθελα να κάνω και εγώ δύο επισημάνσεις στον κύριο Πρόεδρο.

Θα ήθελα να πω, κατ’ αρχάς, επειδή αναφερθήκατε σε εμένα ότι και το δικό μας κόμμα, η Χρυσή Αυγή, δεν έχει κάνει χρήση. Το λέω επειδή αναφερθήκατε σε κάποιο άλλο κόμμα μόνο. Να το επισημάνω και αυτό ότι και το δικό μας κόμμα δεν έχει χρησιμοποιήσει.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είναι αλήθεια αυτό.

**ΧΡΗΣΤΟΣ ΠΑΠΠΑΣ:** Είναι αλήθεια. Μπράβο. Χαίρομαι που συμφωνείτε. Απλώς σας διέφυγε και δεν το είπατε. Δεν ξέρω για ποιον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Έτσι λένε τα στοιχεία και μου διέφυγε γιατί φαίνεται ότι μου διαφεύγει όταν αναφέρομαι. Το καταλάβατε. Υπάρχει προκατάληψη!

**ΧΡΗΣΤΟΣ ΠΑΠΠΑΣ:** Ειδικά σ’ ό,τι μας αφορά.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Εντάξει, το δέχομαι.

**ΧΡΗΣΤΟΣ ΠΑΠΠΑΣ:** Κανονικά δεν θα έπρεπε να υπήρχε προκατάληψη, γιατί είστε Πρόεδρος της Βουλής. Δεν είστε Πρόεδρος του ΣΥΡΙΖΑ. Σας εύχομαι να γίνεται και Πρόεδρος του ΣΥΡΙΖΑ.

**ΠΡΟΕΔΡΕΥΩΝ (Σπυρίδων Λυκούδης):** Διέφυγε, κύριε Παππά.

**ΧΡΗΣΤΟΣ ΠΑΠΠΑΣ:** Δύο επισημάνσεις. Τη μία την είπα. Τη δεύτερη θα την πω τώρα.

Είπατε, αναφερόμενος σε αυτά που προείπα εγώ περί υπαλλήλων και Καναλιού της Βουλής ότι θέλετε και περισσότερους υπαλλήλους. Δηλαδή, κύριε Πρόεδρε, αποκαλυφθήκατε. Διότι στην αρχή είπατε ότι δεν είστε και διαχειριστές. Εσείς αποκαλυφθήκατε και πείτε μου ειλικρινά: Θα τα λέγατε αυτά προ του Ιανουαρίου του 2015, τότε που ήσασταν απλός Βουλευτής και δεν ήσασταν Πρόεδρος της Βουλής;

Για μένα αυτά που είπατε ότι θέλετε και περισσότερους υπαλλήλους σε αυτούς τους καιρούς για το Κανάλι της Βουλής, που όταν παίρνουμε τηλέφωνο το απόγευμα δεν σηκώνουν ούτε το τηλέφωνο, είναι ντροπή.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Τώρα τι να σας πω; Να σας πω τώρα για το τηλέφωνο του καναλιού;

Εκεί γίνεται μια εξαιρετική δουλειά. Η εμβέλεια του καναλιού είναι εξαιρετική και για τη δημοκρατία και για την πολιτεία. Και αν χρειαστούν περισσότεροι, θα μπουν και περισσότεροι. Διότι έτσι πρέπει να γίνει για να λειτουργεί καλύτερα. Το έχω πει για όλες τις υπηρεσίες και όταν ανέλαβα ως Πρόεδρος. Και μηχανικοί επιπλέον ήρθαν. Χρειάζονται και περισσότεροι, όπως και πληροφορικάριοι και άλλοι και άλλοι εδώ μέσα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Πολύ σύντομα να πω κάτι απλώς για να ακουστεί. Ξέρω ότι δεν το έχει κάνει ο κύριος Πρόεδρος με δόλο -προς θεού!- απλώς του διέφυγε. Ούτε η Ένωση Κεντρώων έχει κάποιον υπάλληλο της Βουλής. Το λέω απλώς για να ακουστεί. Το γνωρίζω, κύριε Πρόεδρε, ότι δεν το έχετε κάνει με δόλο σε καμμία των περιπτώσεων.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Σε εσάς το έκανα χωρίς προκατάληψη!

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Γεωργιάδη.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Κύριε Πρόεδρε, το άρθρο 22 θα το ψηφίσουμε όπως διαμορφώθηκε;

**ΠΡΟΕΔΡΕΥΩΝ (Σπυρίδων Λυκούδης):** Βεβαίως, κυρία Κοζομπόλη, θα παραμείνει μόνο η πρώτη παράγραφος.

Κυρίες και κύριοι συνάδελφοι, κηρύσσεται περαιωμένη η συζήτηση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, επί της πρότασης του Προέδρου της Βουλής των Ελλήνων: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51Α΄/10.4.1997) και Μέρος Κοινοβουλευτικό (ΦΕΚ 106 Α΄/24.6.1987), όπως ισχύουν».

Εισερχόμαστε στην ψήφιση επί της αρχής, των άρθρων και του συνόλου της πρότασης τους Προέδρου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή της πρότασης, είκοσι οκτώ άρθρα, το ακροτελεύτιο άρθρο, καθώς και το σύνολο της πρότασης.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να «κυλίσετε» την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, το ακροτελεύτιο άρθρο και το σύνολο.

Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο προκειμένου να σας συνδράμουν οι αρμόδιοι υπάλληλοι.

Παρακαλώ να μη φύγουν οι εκπρόσωποι των κομμάτων, διότι θα ψηφίσουμε μια τροποποίηση.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Σπυρίδων Λυκούδης**)**:** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι, οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |
| --- | --- | --- | --- | --- | --- |
| ΓΙΑ ΤΗΝ ΤΡΟΠΟΠΟΙΗΣΗ ΔΙΑΤΑΞΕΩΝ ΤΟΥ ΚΑΝΟΝΙΣΜΟΥ ΤΗΣ ΒΟΥΛΗΣ | | | | | |
|  | Ημ/νία: | 13/7/2018 |  |  |  |
|  | Κωδικός: | 20180713 |  |  |  |
|  | Επί της αρχής ΔΕΚΤΟ ΚΑΤΑ ΠΛΕΙΟΨΗΦΙΑ | | | |  |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 1 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 2 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 3 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | ΝΑΙ |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 4 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΠΡΝ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | OXI |  |  |
| Κ.Κ.Ε: |  |  | OXI |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 5 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΠΡΝ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 6 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 7 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 8 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 9 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 10 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΝΑΙ |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 11 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 12 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 13 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 14 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 15 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 16 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 17 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 18 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 19 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 20 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 21 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | OXI |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 22 όπως τροποποιήθηκε ΟΜΟΦΩΝΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΝΑΙ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 23 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΠΡΝ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 24 ως έχει ΟΜΟΦΩΝΑ | | |  |  |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΝΑΙ |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 25 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΝΑΙ |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 26 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | ΝΑΙ |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 27 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Άρθρο 28 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΠΡΝ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Ακροτελεύτιο άρθρο ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΝΑΙ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  |  |  |  |  |  |
|  | Επί του συνόλου ΔΕΚΤΟ ΚΑΤΑ ΠΛΕΙΟΨΗΦΙΑ | | | | |
| ΣΥΡΙΖΑ: |  |  | ΝΑΙ |  |  |
| Ν.Δ: |  |  | ΝΑΙ |  |  |
| ΔΗ.ΣΥ: |  |  | ΠΡΝ |  |  |
| Χ.Α: |  |  | OXI |  |  |
| Κ.Κ.Ε: |  |  | ΝΑΙ |  |  |
| ΑΝ.ΕΛ: |  |  | ΝΑΙ |  |  |
| ΠΟΤΑΜΙ: |  |  | ΝΑΙ |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |
|  | |  |  |  |  |

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η πρόταση: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51Α΄/10.4.1997) και Μέρος Κοινοβουλευτικό (ΦΕΚ 106 Α΄/24.6.1987), όπως ισχύουν», έγινε δεκτή επί της αρχής, των άρθρων και του συνόλου κατά πλειοψηφία και έχει ως εξής:

(Να μπει το κείμενο της πρότασης, σελίδα 73α)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση της παραπάνω πρότασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, εισερχόμαστε στο δεύτερο θέμα της ειδικής ημερήσιας διάταξης: «Τροποποίηση της κατά ΜΕ΄ Συνεδρίαση της 15.12.1994 απόφασης της Ολομέλειας της Βουλής (ΦΕΚ 234 Α΄/27.12.1994), όπως ισχύει, "περί μισθώσεως από τη Βουλή αναλόγου αριθμού δωματίων για τη διαμονή των στερούμενων ιδιοκτήτου ή μισθωμένης κατοικίας στην περιοχή της τέως Διοικήσεως Πρωτευούσης, Βουλευτών επαρχίας"».

Συμφωνεί το Σώμα με την πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα συνεφώνησε ομοφώνως.

(Η ψηφισθείσα πρόταση τροποποίησης της προαναφερθείσας απόφασης της Ολομέλειας της Βουλής καταχωρίζεται στα Πρακτικά και έχει ως εξής:

(Να μπει η σελίδα 74α)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση της παραπάνω πρότασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, παρακαλώ επίσης το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών των συνεδριάσεων: ΡΚΣΤ΄ της 29-5-2018, ΡΚΖ΄ της 30-5-2018, ΡΚΗ΄ της 31-5-2018, ΡΚΘ΄ της 1-6-2018, της ΡΛ΄ της 4-6-2018, ΡΛΑ΄ της 5-6-2018, ΡΛΒ΄ της 7-5-2018, της ΡΛΓ΄ της 8-6-2018, ΡΛΔ΄ της 11-6-2018, ΡΛΕ΄ της 13-6-2018, ΡΛΣΤ΄ της 14-6-2018 (πρωί), ΡΛΖ΄ της 14-6-2018 (απόγευμα), ΡΛΗ΄ της 15-6-2018, ΡΜ΄ της 18-6-2018, ΡΜΑ΄ της 20-6-2018, ΡΜΒ΄ της 21-6-2018, ΡΜΓ΄ της 22-6-2018, ΡΜΔ΄ της 25-6-2018, ΡΜΕ΄ της 27-6-2018, ΡΜΣΤ΄ της 28-6-2018, ΡΜΖ΄ της 29-6-2018, ΡΜΗ΄ της 2-7-2018, ΡΜΘ΄ της 4-7-2018, ΡΝ΄ της 5-7-2018, ΡΝΑ΄ της 5-7-2018, ΡΝΒ΄ της 9-7-2018, ΡΝΓ΄ της 10-7-2018, ΡΝΕ΄ της 11-7-2018 (απόγευμα), ΡΝΣΤ΄ της 12-7-2018 και της σημερινής ΡΝΖ΄ της 13-7-2018.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, ολοκληρώνονται σήμερα οι εργασίες της Ολομέλειας της Βουλής.

Η λήξη των εργασιών της Γ΄ Περιόδου Προεδρευομένης Κοινοβουλευτικής Δημοκρατίας θα κηρυχθεί με το σχετικό προεδρικό διάταγμα, το οποίο θα δημοσιευθεί στην Εφημερίδα της Κυβερνήσεως και θα θυροκολληθεί.

Το Α΄ Τμήμα Διακοπής Εργασιών της Βουλής θα αρχίσει τις εργασίες του με τη Σύνθεση του Α΄ Τμήματος της Τρίτη 17 Ιουλίου 2018, δηλαδή την ερχόμενη Τρίτη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 12.23΄ λύεται η συνεδρίαση για την Τρίτη 17 Ιουλίου 2018 και ώρα 18.00΄, με αντικείμενο εργασιών του Τμήματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**